06 июл 2022, Тошкент вақти: 11:29\nХайрулланинг қамалганини эшитиб йиғладим\nОзодликда такрор-такрор янграëтган бу гапни бу гал Қирғизистоннинг Ўш шаҳридан қўнғироқ қилган Тоҳиржон айтади. Бу йигит яқинда 6 йилга қамалган журналист Хайрулла Ҳамидов тақдиридан хавотир билдиради.\nТоҳиржон: Мен Хайрулла Ҳамидов тўғрисида фикр-мулоҳазаларни айтмоқчи эдим. Қамалганини эшитиб сабрим чидамай йиғладим. Хайрулла Ҳамидов ўтирган жойида бизни эшитадими? Шунга ўтирган бўлса¸ Оллоҳдан сабр сўраб ўша одамга¸ Хайрулланинг оналарига¸ оила аъзоларига сабр тилаб¸ Хайрулла Ҳамидовнинг “Холислик сари” нималарини эшитиб¸ сиëсатга қарши бўлмаган гапларини эшитиб мазза қилар эдикда.\nОзодлик: Демак¸ сиз Хайрулланинг мухлисларидансиз.\n- Албатта¸ мухлисиман. Мен энди у болани ғойибона дўст деб билганман¸ биринчи эшитганимда. Ўзим спортга¸ футболга қизиққаним учун футболни шарҳлаши томонидан¸ “Холислик сари” ислом динининг ривожланишини нимасини қилишига менинг ихлосим баланд бўлиб¸ ўзимнинг ғойибона дўстим¸ деб билардим. Якшанба куни “Жамият ва қонун” эшиттиришини эшитиб ҳам кўзимга ëш олиб ўша бола гапирилганда¸ ўзимнинг тенгдошим экан¸ дейди Тоҳиржон.\nШов-шув кўтарсанг¸ ўзларингни ҳам қамаймиз...\nҚозоғистондан қўнғироқ қилган ўзбек қочқинларидан бири 9 июн куни Олмаотада ҳибсга олинган ўзбек қочқинлари озод қилинишини талаб қилаётган бошқа ўзбекистонликларга нисбатан қозоқ ҳуқуқ-тартибот ходимлари томонидан босим ва тазйиқлар бўлаётгани ҳақида хабар қилади.\n- Жуда оғир вазият. Кечгача УВКБ ООН нинг биносининг олдига қамоқда қолган 25 кишининг бола-чақаси¸ аëллари келиб ўтирилди. Кечқурун бизни УВКБ ООН нинг территориясидан “Иш вақтимиз тамом бўлди. Кетинглар. Кетмасанглар бўлмайди. Бу ерда ўтирганингларнинг фойдаси йўқ. Эртага келасизлар. Эртага жавобини айтамиз” деб Қозоғистон вақти билан 7 ларга яқин ташқарига чиқариб юборишди. Бугун эрталаб соат 9 да кечагилар ҳаммамиз яна йиғилдик. Келганимиздан кейин аëлларимиз Олмаотадаги ДВД га боришди. Шу милицияга борганда ўша ердан битта аëл чиқиб¸ ўзини прокурор ўринбосари деб таништириб “Бу ерга келишинглардан¸ бунт кўтаришинглардан фойда йўқ. Буларнинг ҳаммаси халқаро қидирувга берилган. Буларнинг ҳаммаси жиноятчи. Бизлар буларни Ўзбекистонга экстрадиция қиламиз. Агар сизлар ҳам бунақа шов-шув кўтариб ҳар қанақа ахборот воситаларига интервью берадиган бўлсанглар¸ ўзингларни ҳам қамаймиз. Иложимиз йўқ. Биз қонун доирасида иш кўрамиз” деган¸ дейди Қозоғистондан қўнғироқ қилган ўзбек қочқинларидан бири.\nҚонунда мактаб ремонтига пул йиғиб берсин¸ ўқитувчиларга овқат қилиб берилсин деган жойи борми?\nдеган олтиариқлик Каримжон исмли суҳбатдош туман мактабларидаги пул йиғиш муаммоларига тўхталади.\nКаримжон: Мана бизнинг мактабларимиз ўтган йили капитал ремонт қилинди. Бу ишларни бошқариш учун Эркабоев деган бир шахсни масъул қилиб тайинлашди. Ремонт қилингандан кейин йил якунланган пайтида директорлар¸ ўқитувчилар ўқувчилардан яна ремонтга пул сўраяпти. Буни энди қанақа ҳолат деб тушунамиз? Мактаб ремонт қилинган бўлса¸ нимага мактаб яна ўқувчилардан пул йиғиб олаяпти?\nОзодлик: Демак¸ мактаб таъмирга муҳтож эмас¸ лекин пул йиғилаяпти.\nКаримжон: Шундай. Ўтган йили замонавий қилиб ремонт қилиб бўлиндида. Бу йил охирида яна ремонтга пул йиғилди. Ўзи доим йиғиларди. Ремонт қилинмасидан олдин ҳеч қанақа ремонт қилинмас эди.\nОзодлик: Бунақа пул йиғишлар бошқа мақсадларда ҳам тез-тез бўлиб турадими?\nКаримжон: Ҳа. Бир ҳафтада камида бир-икки марта мактаб учун ўғилларимиз пул сўрайдида.\nОзодлик: Нималар учун сўралади?\nКаримжон: Обуна¸ майли энди обунага беришимиз мумкин. Мана ҳозир йил якунланаяпти. Битта жиянимиз бор. Бу йил 9-синфни битирди. 9-синфни битирганлардан имтиҳон олишадида. Ҳар имтиҳонда 4000 сўмдан йиғиб овқат қилиб беришаяпти экан ўқитувчиларга. Қорни оч қолибди шекилли уларнинг. Имтиҳон олаëтганда қорни очқаб қолаяпти экан. Ўшанга овқат қилиб¸ порада энди бу. Давлат қонунида ремонтга пул йиғиб берсин¸ ўқитувчиларга овқат қилиб берилсин деган нималар йўқ. Теваракдагиларга буни сизлар орқали етказсам президентимиз чора кўриб буни яхши нима қилар деган ниятда телефон қилаяпман.\nОзодлик: Сиз тепадагилар буни билишмайди¸ деб ўйлайсизми?\n- Албатта буни билишмайди. Шунақа бирортаси нима қиладиган бўлса¸ мактаб оëққа турадида. Ҳар хил қонун-қоида нималарини олиб ташлашарди. Бунақа бўлмагандан кейин¸ комиссия бўлмагандан кейин ўзларича нима қилиб юборишади¸ дейди Фарғонанинг Олтиариқ туманида яшовчи Каримжон.\nФранция элчихонаси бизни одам ўрнида кўрмайди...\nҚўқонлик Илёсжон ака Ўзбекистондаn Европага чиқиш учун Шенген визасини олиш жуда мушкул эканидан нолийди.\nИлëсжон ака: Голландияда менинг танишларим бор. Москвада бирга ўқиганмиз¸ танишиб қолганмиз. Мана икки йилдан бери Франция элчихонаси менга рухсат бермаяпти. Сабабини айтгин¸ десам айтмайди. Буни қандай тушуниш керак? Мен тушуна олмаяпман. “Нима сабабдан менга Шенген виза бермаяпсан?” десам¸ қоғозга ëзиб бермаяптида. Иккинчи даражали одам ўрнида кўриб менсимаëтганлиги бўлаяптими энди шу? Қандайдир тўсиқлари борми? Биз нима ердан чиққан қўзиқоринмизми? Икки йилдан бери 80-100 доллар пулимни олади¸ отказ. Бошқа гап йўқ. “Нима сабабдан отказ беришларини ҳеч бўлмаса ëзма равишда айтсин” десам¸ айтмайди.\nОзодлик: Сиз қаерга бормоқчисиз?\n- Голландияга. Голландиянинг элчихонаси Ўзбекистонда йўқ экан. Ўшаларнинг ишини оформлят қиладиган Шенген визани Франция элчихонаси берар экан. 2009 йил мурожаат қилдим¸ 2010 йил мурожаат қилдим. Голландиядаги менинг танишимнинг мияси рак бўлиб қолган. Ҳозир яшаса ë бир йил ë тўққиз ой яшайди. Хотини “Мазаси йўқ¸ кўриб қолсин. Шунга рухсат беринглар” деб хат ëзиб юборса ҳам рухсат бермаяпти. Боришга қурбим етади. Қурбим етмаса бормайманку. Ҳамма сўраган нарсасини беряпман. Просто бизни одам ўрнида кўрмаëтганига хафа бўламяпманда. Ичкарида допрос қилади. “Қаëққа кетяпсан? Нимага кетяпсан?”. Қўлимдан отпечатка олади. Мен нима жиноятчиманми? Одам ўрнига кўрмай турган бўлса¸ айтсин. Бориб қолиш ниятим ҳам йўқ. Бир вагон тилла берса ҳам ўзимнинг қишлоғимни алмаштирмайман¸ дейди қўқонлик Илёсжон ака.


Қозоғистон аҳволни ўнгламоқчи\n08 май 2021, Тошкент вақти: 13:18\nҚозоғистонлик ҳуқуқ ҳимоячилари мамлакат қамоқхоналарида қийноқлар аввалгига нисбатан бироз камайганини эътироф этадилар, бироқ бу жазо муассасаларида қийноқлар мутлақо бартараф қилинганини англатмайди.\nБМТ Қозоғистон расмийларини қийноқларга қарши курашда муросасиз бўлишга чақирмоқда. Айни пайтда мамлакатда қийноқлар мавжудлигини қозоқ расмийлари ҳам қисман тан оладилар.\nМаҳаллий ҳуқуқ ҳимоячилари, гарчи Қозоғистон бундан 10 йил аввал қийноқларга қарши конвенцияга аъзо бўлган эса-да, мамлакат ҳуқуқ-тартибот идоралари ходимлари томонидан тез-тез қийноқлар қўлланилаётганини қайд этаяптилар.\nМаълумки, 2001 йили Қозоғистон ҳукумати ва мамлакатдаги инсон ҳуқуқлари бўйича нодавлат ташкилотлари БМТнинг қийноқларга қарши қўмитасига мамлакатдаги қийноқлар бўйича ҳисобот тақдим этгандилар.\nЎшанда БМТнинг қийноқларга қарши қўмитаси Қозоғистон ҳукуматига мамлакатда қийноқларни бартараф этиш бўйича 16 банддан иборатлар тавсиялар берганди. Улар орасида Жиноят кодексига қийноқ қўллаганлик учун жиноий жавобгарлик тайин этилиши ва қийноқлар қўлланилганини аниқловчи мустақил органларнинг тузилиши каби тавсиялар бор эди.\nБироқ аксар кузатувчилар ўтган 7 йил мобайнида Қозоғистон ҳукумати ушбу нуфузли ташкилот тавсияларидан атиги бештасинигина бажарганини билдирмоқдалар.\nҚозоғистонда ҳали-ҳамон қийноқлар қўлланаётганини таъкидлаётган ҳуқуқ ҳимоячилари эса ҳозирда мамлакатда қийноқлар кўламини аниқ айтиб бўлмаслигини ҳам таассуф билан қайд этмоқдалар. Бу эса, ҳуқуқ ҳимоячиларига кўра, қийноқларга қарши кураш ишларини янада қийинлаштириб юборади.\n- Биз буни қийноқ деб ҳисобласак, давлат органлари буни қийноқ эмас, балки қонунбузарлик сифатида баҳолайдилар. Шу сабабли бу борада ҳуқуқ ҳимоячилари ва расмийлар келтираётган рақамлар бир-бирига мувофиқ келмаслиги мумкин. Қозоғистондаги қийноқлар бўйича статистика аниқ эмас ва уни топишнинг имкони ҳам йўқ, - дейди ҳуқуқ ҳимоячиси Жемис Турмағамбетова.\nИнсон ҳуқуқлари халқаро бюросининг Олмаота ваколатхонаси раҳбари Евгений Жовтис эса бугунги кунда Қозоғистонда қийноқлар нафақат қамоқхоналарда, балки полиция участкалари ва вақтинчалик тергов ҳибсхоналарида ҳам кенг қўлланилаётганини айтади. Бироқ, ҳуқуқ ҳимоячисига кўра, Қозоғистонда қийноқлар Ўзбекистондаги каби оммавий тус олмаган:\n- Қозоғистондаги жазо муассасаларида қийноқлар қўллаш Ўзбекистон қамоқхоналарида бўлгани каби кенг ёйилмаган. Жиноятчиликка қарши кураш сиёсатини яхшилаш борасида қатор ишларни амалга оширганимиздан сўнг пенециар тизимимиз иши аввалгига нисбатан бироз ўнгланди. Албатта, у бутунлай яхшиланди, деб айтолмайман. Бироқ ҳозирда биз қамоқхоналарда қийноқлар оммавий равишда қўлланилаётганини ҳам кузатаётганимиз йўқ, - дейди Жовтис.\nЎзбекистондаги инсон ҳуқуқлари ташаббус гуруҳи раҳбари Суръат Икромов эса худди Қозоғистонда бўлгани каби Ўзбекистонда ҳам расмийлар ва ҳуқуқ ҳимоячиларининг қийноқлар борасида келтираётган рақамлари бир-биридан кескин фарқ қилишини айтади. Унга кўра, Ўзбекистон ҳуқуқ-тартибот идоралари ходимларининг маҳбусларга нисбатан ваҳшиёна муносабатда бўлаётганларини айрим ички ишлар ходимларининг ўзлари ҳам баъзан тан оладилар:\n- Ўша маҳбусларни қийноққа дучор қилаётган қамоқхона ходимларининг гаплари бўйича, бу буйруқни уларга юқоридан беришади. Уларни қийноққа дучор қиларканмиз, буни маҳбусларнинг иқрорнома ёзиб беришлари ёки кечирим сўрашлари учун юқоридаги буйруқ асосида қилаяпмиз, дейишаяпти. Агар шуни қилмасак, бизни ишдан бўшатиб юборишади, деган гапларни ҳам айтишаяпти, - дейди Суръат Икромов.\nЎзбекистон расмийлари мамлакатда қўлланилаётган қийноқларга қарши қай йўл билан курашишни режалаётганлари ҳақида бирор гап айтолмаймиз. Аммо Қозоғистон расмийлари мамлакатда қийноқлар қўлланилаётганини қисман бўлса-да тан олиб, келажакда бу камчиликларни бартараф этиш бўйича чора-тадбирларни амалга оширмоқчилар. Бу ҳақда қозоқ расмийларининг БМТнинг қийноқларга қарши конвенцияси бажарилиши бўйича шу йил ноябр ойида Женевада бўлиб ўтган мажлисда тақдим этилган ҳисоботида ҳам айтилган.


Ноқонуний иммиграцияга қарши кураш масаласи Испаниянинг Севилья шаҳрида бугун иш бошлаган Европа Иттифоқи саммити диққат марказида бўлмоқда.\n17 январ 2021, Тошкент вақти: 14:14\nСаммит иштирокчилари икки кун давомида Европа Иттифоқига аъзо давлатлар раҳбарлари чегараларда назоратни кучайтириш бўйича бир қатор чора-тадбирларни муҳокама этадилар. Жумладан, аъзо давлатлар Иттифоқ чегараларини мустаҳкамлаш учун биргаликда маблағ ажратишлари кўзда тутилмоқда. Денгиз йўллари орқали иммигрантлар оқимини тўхтатиш учун эса ҳарбий денгиз ва ҳаво кучларининг ҳам жалб этилиши, бунинг учун эса Греция, Испания ва Италияга молиявий ёрдамлар ажратиш масалалари кўриб чиқилиши керак. Чунки Европа Иттифоқининг мазкур уч давлатига денгиз йўллари орқали келаётган иммигрантларнинг асосий оқими тўғри келади. Ўрта ер денгизи орқали Африка, Яқин Шарқ ва Болқон мамлакатларидан келаётган иммигрантлар оқими тўхтамаяпти. Маълумотларга кўра йилига 500минг иммигрант Европа Иттифоқи ўлкаларига ноқонуний тарзда ўтиши қайд этилган.


Тинчликпарвар Ўзбекистон минтақа тақдири ва хавфсизлигини таъминлашда муҳим аҳамият касб этмоқда - Халқ сўзи\n23:38 04 Май 2021 Сиёсат\n«Соғлом фикр ғалабаси, дипломатик ғалаба». Бундан 55 йил аввал Ўзбекистон пойтахтида бўлиб ўтган музокаралар ва улар натижасида имзоланган ҳужжат — Тошкент декларациясига ана шундай баҳо берилган эди. Ўшанда эришилган келишув иккинчи Ҳиндистон — Покистон урушига нуқта қўйган ва улкан минтақада тинчлик ўрнатилган эди. Томонлар жанговар ҳаракатларни тўхтатишиб, қўшинларини можародан аввалги позицияларига қайтаришган, дипломатик муносабатларни тиклаган эдилар.\nДарҳақиқат, Тошкентнинг тинчлик жараёнидаги роли улкан. У томонларнинг етакчиларига музокара майдони бўлиб хизмат қилган ва мулоқот учун шароит яратиб берган. Ва бу саъй-ҳаракатлар муваффақиятга олиб келган.\nЗамонавий Ўзбекистонда эса ушбу тажриба Президент Шавкат Мирзиёевнинг сиёсати туфайли янгича мазмун касб этди. Мамлакатимиз Марказий Осиёда яхши қўшничилик муҳитини мустаҳкамлашга қаратилган чора-тадбирларни амалга оширмоқда, бутун минтақа бўйлаб можароли вазиятларни тартибга солишда энг муҳим ташаббускор бўлмоқда.\nАсосли, тизимли ва жадал ҳамкорлик\n«Шавкат Мирзиёев Ўзбекистон Президенти бўлиб сайланганидан кейин ушбу мамлакат сиёсатида чинакам янги эра бошланишини ҳеч ким тасаввур ҳам қилмаган эди», деб ёзади Теҳрон университети профессори, Евроосиё бўйича мутахассис Баҳрам Амираҳмадиан Эроннинг “Shargh” нашридаги мақоласида.\nЭксперт сўз юритаётган янги эра одатда инқилобий ларза билан бирга кечади. Ўзбекистонда эса инқилобий тус олгани ислоҳотлар бўлди. Дунё сари очилган республика ўз ташқи сиёсатида устуворлик касб этган жиҳатларни белгилаб олди. Биринчи галда бу қўшни мамлакатлар билан муносабат эди.\nИслоҳотларнинг беш йиллик дастури бўлган Ҳаракатлар стратегияси шундай пухта ўйланган, ўзаро манфаатли ва конструктив ташқи сиёсатни рўёбга чиқариш вазифасини қўйдики, у давлатимиз мустақиллиги ва суверенитетини янада мустаҳкамлаш, Ўзбекистон атрофида хавфсизлик, барқарорлик ҳамда яхши қўшничилик камарини яратиш, унинг халқаро имижини яхшилашга йўналтирилгандир.\nЯқинда Россия Федерациясининг ҳукумат нашри бўлган «Российская газета» замонавий Ўзбекистоннинг ташқи сиёсатига бағишланган мақола чоп этди. Унинг муаллифи — тарих фанлари номзоди, Россия ФА Шарқшунослик институтининг Марказий Осиё, Кавказ ва Урал-Волгабўйини ўрганиш маркази илмий ходими Александр Воробев. У Ўзбекистоннинг халқаро майдондаги йирик давлатлар — Россия, Хитой, АҚШ ва Евроиттифоқ, Евроосиёнинг бошқа давлатлари, масалан, Туркия ҳамда Покистон билан алоқалари сезиларли даражада жадаллашгани, шунингдек, халқаро ташкилотлар доирасидаги ишларни бошқа давлатлар билан умумий муаммоларни ҳал этиш бўйича ҳамкорлик қилиш мақсадида янада фаоллаштираётганини қайд этар экан, кейинги бир неча йилда ташқи сиёсатдаги яна бир йўналиш бўйича юз бераётган ўзгаришларга эътибор қаратди.\n— Тошкентнинг Марказий Осиёдаги энг яқин қўшнилари билан ҳамкорликка нисбатан ёндашуви ўзгарди, — деб ёзади эксперт. — Бу муносабатлар янада тизимлироқ ва жадалроқ бўлди. Қирғизистон ва Тожикистон билан алоқаларда мавжуд бўлган тугунларни ечиш, Қозоғистон ва Туркманистон билан эса конструктив мулоқотни янада жадаллаштириш бўйича Тошкентнинг интилишлари кўриниб турибди.\nАлбатта, мамлакатимиз ҳам, минтақадаги бошқа давлатлар ҳам илгари бир-бирига нисбатан очиқ тажовузкор сиёсат юритган эмас. Лекин Шавкат Мирзиёев таклиф этган ёндашувнинг ўзига хос фарқлари бор. Асосийси, 70 миллион аҳоли яшайдиган минтақада хавфсизликни таъминлаш бўйича масъулиятни бошқаларга юкламасдан биринчи галда шу давлатларнинг ўзи ишлаши керак. Афсуски, жаҳон тарихида шундай воқеалар бўлган. У ёки бу минтақадаги тинчлик ва фаровонлик масалалари учинчи томонга бериб қўйилган. Натижада жойларда тўқнашувлар юз берган ва халқаро ташкилотлар то ҳаракатга тушгунича бу тўқнашувлар қон тўкилиш даражасигача кучайиб кетган.\nТанланган ёндашув тўғрилигини вақт исботлади. Ва минтақада қандайдир ечилмайдиган муаммолар мавжудлиги ҳақидаги қарашлар пучга чиқди. Айниқса, минтақа давлатлари етакчиларининг Маслаҳат учрашувларини ўтказиш ҳақидаги ташаббус жуда ўткир ва долзарблиги билан эътиборга молик. Қозоғистоннинг Биринчи Президенти — Элбоши Нурсултон Назарбоевнинг таъкидлашича, Шавкат Мирзиёев ташаббуси билан ташкил этилган Марказий Осиё давлатлари раҳбарларининг Маслаҳат учрашувлари минтақавий ҳамкорликни мустаҳкамлашга хизмат қилади, Ўзбекистонда олиб борилаётган оқилона сиёсат эса бутун минтақадаги вазиятга ижобий таъсир кўрсатади.\nПандемия ушбу учрашувларни ўтказиш жадвалига халақит берди ва ўтган йили учинчи мулоқот ўтказилмай қолди. Аммо ушбу форматга талаб катта, айниқса, бутун Марказий Осиё учун ўта долзарб бўлган масала — давлатлар чегараларини делимитация қилиш билан боғлиқ масалаларни ҳал этиш учун ҳамкорликда иш олиб бориш кун тартибида турган бир пайтда. Қирғизистон раҳбари Садир Жапаров бу йил Марказий Осиё давлатлари етакчиларининг саммитини Қирғизистонда ўтказиш режаси борлигини айтиб, унда бизнинг мамлакатимиз Президенти шахсан иштирок этишига умид билдирган.\nМаърифат давридаги инглиз-ирланд парламенти аъзоси ва публицист Эдмунд Бёрк фикрича, урф-одатлар қонунлардан кўра муҳимроқ, чунки қонунлар айнан уларга боғлиқдир.\nКонсерватизм мафкураси асосчисининг ушбу таъкидини рад этиш қийин. Айниқса, меҳмондўстлик, тинчликсеварлик ва ҳамжиҳатлик анъаналари баъзан классик дипломатия қонун-қоидаларидан ҳам таъсирчанроқ бўлиши мумкинлиги аниқ кўриниб турганда!\nУзоққа бормайлик, ўтган ҳафтада Президентимиз Туркманистонга ташриф буюриб, икки томонлама учрашувдан сўнг ўша мамлакат етакчисининг отаси хотирасига бағишланган ифтор дастурхонида иштирок этди. Дипломатик ва расмий протоколлар бўйича раҳбарлар бундай маросимларда қатнашиш, ўтганлар хотирасига дуо қилиш учун шахсан боришлари шартми? Йўқ. Лекин бундай қадам — қардош халқлар ўртасидаги ёзилмагану, жуда қаттиқ ҳурмат қилинадиган анъанадир. Мураккаб вазиятда бир-бирини қўллаш жуда муҳим. Бир қанча йиғма жилдлардаги қатор меморандум ва келишувлардан ҳам кўра таъсирчанроқ бу восита орқали кўп асрлик дўстлик ришталари амалда яна мустаҳкамланади. Шавкат Мирзиёев буюк мутафаккир Махтумқулининг: «Фироғийнинг икки кўзи бор, бири туркман бўлса, бири ўзбегим», деган ўлмас сатрлари ҳам буни тасдиқлашини айтиб ўтди.\n«Инсонийлик» ва «дўстона муносабат» тушунчалари янги Ўзбекистоннинг қўшнилар билан муносабатини яққол кўрсатиб турибди. Табассумли дипломатия, тилаклардаги самимийлик билан ўзаро манфаатли мақсадларга эришиш яна ҳам самарали.\nШу ўринда Қирғизистон Президенти Садир Жапаровнинг март ойидаги Ўзбекистонга ташрифини ҳам эслаш жоиз. Шавкат Мирзиёев ва Садир Жапаров учрашувлари икки мамлакат муносабатларини бошқатдан йўлга қўйди, ҳамкорликни мутлақо янги сифат босқичига кўтариш учун замин ҳозирлади.\nИмзоланган салмоқли инвестициявий ва савдо шартномалари пакетидан ташқари қўшни мамлакатни яна кутилмаган совғалар кутарди. У ҳам бўлса, 20 та «Тез ёрдам» машинаси ва юзлаб қирғизистонлик ёшларга Ўзбекистон олий ўқув юртларида таълим олиш имконини берувчи келишувлар. Президентлар нафақат иқтисодиётда, балки маданият, спорт, сайёҳлик соҳаларида ҳамкорлик қилиш, бадиий жамоаларнинг ўзаро ташрифларини уюштириш, яъни халқларни маънан яқинлаштирувчи йўналишларни ҳам муҳокама қилдилар. Шу ўринда Чингиз Айтматовнинг қуйидаги сўзлари ёдга тушади: «Айтишадики, дўстлар оғир кунда, кулфатда синалади, менимча эса улар қувончли дақиқаларда ҳам синалади».\nЎзбекистоннинг янги очиқлик сиёсати натижалари, унинг Марказий Осиё минтақасидаги геосиёсий ўзгаришларга ижобий таъсири яна бир қўшни мамлакат — Тожикистонда ҳам яққол кўринади.\n— 2017 — 2021 йилларга мўлжалланган Ҳаракатлар стратегиясининг ҳаётга фаол татбиқ этилиши Марказий Осиёдаги давлатлараро муносабатларнинг барқарорлиги ва мустаҳкамланишига эришиш, иқтисодий ва гуманитар ҳамкорликнинг интенсификациялашувида реал натижаларни кўрсатмоқда, — дейди Россия-тожик славян университетининг Геосиёсий тадқиқотлар маркази директори, тарих фанлари доктори Гузел Майтдинова.\nЭксперт тожик — ўзбек икки томонлама муносабатлари 2016 йилдан бошлаб фаоллашганини эътироф этади. Унинг таъкидлашича, Ўзбекистон ўзининг ички ва ташқи сиёсатдаги янги доктринасини рўёбга чиқаришни жадаллаштириши, Шавкат Мирзиёев томонидан Ўзбекистон билан чегарадош давлатлар ўртасидаги анчадан буён ечилмай келган муаммоларнинг ҳал этилиши бўйича кўрилган чора-тадбирлар Марказий Осиёдаги кескинликни юмшатишга олиб келди.\nГ. Майтдинова Ўзбекистон етакчисининг Тожикистонга амалга оширган давлат ташрифи доирасидаги конструктив мулоқотни геосиёсий воқелик, стратегик шериклик тўғрисидаги шартноманинг имзоланишини эса тарихий аҳамиятга молик қадам, деб атади.\nМамлакатлар ўртасидаги ўзаро муносабатларда мавжуд бўлган «қора давр» орқада қолди. Форс-тожик шеъриятининг буюк намояндаси Ҳофиз Шерозий: «Олам устидаги зулматни тарқатиб юбориш учун йўлчи юлдуз бўл», деган эди. Давлатлар ўртасида кўп йиллар ҳукм сурган келишмовчиликларни енгиб ўтиш учун ҳам ташаббус зарур бўлди.\nСўзлар — ҳаққоний, ҳаракатлар — қатъий\nҲаракатлар стратегиясининг бешинчи йўналиши хавфсизлик, миллатлараро тотувлик ва диний бағрикенгликни таъминлаш, пухта ўйланган, ўзаро манфаатли ва конструктив ташқи сиёсат юритишга бағишланган бўлиб, унда қўшни давлатлар билан чегараларни делимитация ва демаркация қилиш алоҳида вазифа сифатида белгиланган.\nКутилмаганда тўқнашув келтириб чиқариши мумкин бўлган эски муаммони ҳал қилиш — чуқур ўйланган мақсаддир. Чегараолди ҳудудларида, баҳсли участкаларда пайдо бўладиган бирор маиший масала одатда шунчаки жанжал, бир-икки ғурра билан якун топиши ҳам мумкин. Лекин бунда иғвогарлар гиж-гижлашса, жуда катта тўқнашувга айланиб кетиши ҳам ҳеч гап эмас. Шу боис ҳам кейинги йилларда Ўзбекистон томонидан ҳудудий ва чегараолди масалаларини ҳуқуқий жиҳатдан тартибга солишга алоҳида эътибор бериляпти.\nСиёсатшунос, минтақавий хавфсизлик масалалари бўйича эксперт Чинара Эсенгул «Би-Би-Cи»нинг рус тилидаги хизматида чиққан таҳлилий материалида ёзадики, чегарага боғлиқ муаммоларнинг илдизи — тарихда: ўз вақтида Ўрта Осиё республикаларининг чегаралари маъмурий бўлиб, совет ҳукумати сарҳадларни халқларнинг этник мансублигини ҳисобга олмай, балки умумий ресурсларга эътибор берган ҳолда белгилаган. Келишувга эришишнинг мураккаблиги шундаки, ҳудудларнинг хариталари бўйича иккита пакет мавжуд бўлиб, улар турли йилларда чиққан ҳужжатларга асосланади. Ижобий мисол сифатида Қирғизистон ва Ўзбекистон ўртасидаги чегарани келтириш мумкин, бунда фақат 15 фоиз жой қайта рўйхатдан ўтмай қолган. Эксперт сўзларига кўра, Ўзбекистонда амалдаги Президент ҳокимиятга келиши билан бу борадаги музокаралар тезлаштирилди.\nАммо айрим кулфатлар рўй бериши ҳам бор гап экан. Ўтган ҳафтада қирғиз — тожик чегарасида қон тўкилди ва бу воқеа Ўзбекистонни бефарқ қолдирмади.\nШарқ ҳикматларидан бирида: «Сўзлар ҳаққоний бўлсин, ҳаракатлар — қатъий», дейилади. Ушбу қоида замонавий дунё учун ҳам юз фоиз дахлдор ва тўғри. Келишмовчилик худди қор кўчкиси чўққидан пастга қулаб, катта талафотга сабаб бўлиши сингари хавфга айланса, жадал ҳаракатга киришиш муҳим.\nЧегарада отишма бошлангани ҳақидаги хабар тарқалган дастлабки соатлардаёқ Ўзбекистон ўз Ташқи ишлар вазирлиги орқали томонларни зиддиятни зудлик билан тўхтатишга чақирди. Барча масала ва муаммолар фақат музокаралар ҳамда маслаҳат йўли билан, Марказий Осиёнинг қардош халқларига хос азалий дўстлик, яхши қўшничилик ва шериклик асосида ҳал қилиниши лозим, дейилди мурожаатда. Мамлакатимиз юзага келган вазиятни тартибга солишда ҳар томонлама ёрдам кўрсатишга тайёрлигини маълум қилди.\nЎзбекистон етакчиси вазиятни тез фурсатда ҳал қилиш масаласини Тожикистон Президенти билан муҳокама қилди. Суҳбатда келиб чиққан зиддиятни иложи борича тезроқ тўхтатиш ва унинг тарқалишига йўл қўймаслик бўйича эришилган келишувлар қўллаб-қувватланди. Шундан сўнг қирғизистонлик ҳамкасб Садир Жапаров билан ҳам телефон орқали сўзлашув бўлиб ўтди.\nЧегарадаги ҳолатни Қирғизистон ва Тожикистон Президентлари ҳам ўзаро муҳокама қилишди. Бунда ўт очишни тўлиқ тўхтатиш ва ҳарбийларни доимий дислокация жойларига олиб кетиш ҳақидаги келишувларга риоя қилиш, шунингдек, икки мамлакатнинг чегараларни делимитация ва демаркация қилиш масалалари бўйича ҳукуматлараро комиссиясининг йиғилишини ўтказиш масалаларига алоҳида тўхталиб ўтилди.\nЎзбекистон Президентининг Қирғизистон раҳбари билан навбатдаги сўзлашувида мамлакатларнинг қардош халқлари орасидаги дўстлик ва яхши қўшничилик муносабатларини мустаҳкамлаш мақсадида барча минтақавий масалаларни ишончли мулоқот асосида ҳал этишга тайёрлик тасдиқланди.\nВазият тартибга солинди. Ва кенг жамоатчилик наздида Шавкат Мирзиёевнинг зиддиятни тўхтатишдаги бевосита роли ҳамда тинчлик ўрнатувчи дипломатияси, керакли имкониятларни ишга солиб, айни ўша пайт учун ишончли далиллар топганлиги аниқ намоён бўлди.\n«Баҳс Президент Шавкат Мирзиёевнинг саъй-ҳаракатлари ва шахсан аралашуви натижасида ҳал этилди» — шу кунларда блогосферадаги шарҳловчиларнинг постларида айнан ана шундай сўзлар бот-бот такрорланди. Ўзбекистон раҳбари жаҳон ҳамжамияти кўз ўнгида Марказий Осиё минтақасидаги энг обрўли шахс сифатида, вазиятни барқарорлаштиришга қодир етакчи сифатида гавдаланди.\nХалқаро эътирофга лойиқ фаолият\nЧегараолди келишмовчиликларни тартибга солиш — ўта муҳим иш, тегишли давлатлар халқларининг ҳаёти, фаровонлиги ва келгуси тараққиёти унга бевосита боғлиқдир.\nУшбу масаланинг аҳамиятини ҳисобга олган ҳолда, Эфиопия бош вазири Абий Аҳмед Али ўз давлатига қўшни бўлган Эритрея билан юз берган тўқнашувни тинч йўл билан ҳал қилишдаги қатъий ташаббуси учун 2019 йил якуни бўйича Нобел мукофотига лойиқ кўрилган.\nОсло шаҳридаги тантанали маросимда Норвегия Нобел қўмитасининг раиси Берит Райсс-Андерсен ғолиб номини эълон қилар экан, бош вазир Абийнинг ички сиёсатдаги ютуқларини ҳам мақтади. Яъни у мамлакатда фавқулодда ҳолатни бекор қилган, минглаб сиёсий маҳбусларга амнистия берган, оммавий ахборот воситаларида цензурага чек қўйилган, сиёсий оппозицияни легализация қилган, хотин-қизларнинг сиёсий ва ижтимоий ҳаётдаги ролини кўтарган.\nЯнги Ўзбекистондаги ислоҳотлар ҳам мамлакат ичкарисида ва ташқи сиёсий муҳитда эришилаётган ютуқлар билан ҳамоҳанг давом этиб келмоқда. Минтақадаги муаммолар муваффақиятли ҳал этилиши натижалари бундан бир неча йил олдин ҳам хорижда фаол муҳокама қилиб келинарди. Мамлакатимиз етакчисининг халқаро фаолиятидаги асосий босқичлар, айниқса, унинг қўшни давлатлар билан муносабатларни мустаҳкамлаши каби мавзуларда “Uz Kor media group” компанияси муҳаррири Чо Чол Чён ўзининг 50 минглик адад билан Корея Республикасида нашр этилган «Ўзбекистон Республикаси Президенти Шавкат Мирзиёев» китобида ёзган эди.\n— Жаноб Шавкат Мирзиёевнинг кўп қиррали фаолияти ҳар томонлама ёритишга арзигулик, — деб ёзганди у. — Ўйлашимча, айнан ана шундай инсон юксак халқаро эътирофга ва тинчликни мустаҳкамлашга қўшган ҳиссаси учун Нобел мукофотини олишга муносибдир.\nШунга ўхшаш таклифлар жамоат ташкилотлари томонидан ҳам билдирилган. Тожикистоннинг «Ўзбеклар жамияти» Ўзбекистон ва Тожикистон Президентларининг номзодини Нобел мукофотига тавсия этиш ҳақида имзолар тўплаган. «Бизга, агар давлат раҳбари номзодини жамоат ташкилоти илгари сурса, унинг таклифи Нобел қўмитаси томонидан кўриб чиқилади, деб батафсил тушунтиришган» — дейди «Ўзбеклар жамияти» раиси Муҳаррама Мирзоалиева.\nБу ташаббуслар, албатта, жамоат ташкилотларининг диққат-эътиборини тортишга арзийди. Айниқса, кейинги воқеалар буни яққол исботлади. Мамлакатимиз ўз олдига тараққиётни мақсад қилиб қўйган, минтақада барқарорлик ва ҳамжиҳатлик муҳитини қарор топтиришга ҳаракат қилмоқда. Бу саъй-ҳаракатлар Афғонистонни ҳам қамраб олади, чунки Ўзбекистон унинг ҳам барқарор ривожланишини истайди.\nМуҳими, давлатимиз катта минтақанинг тақдирига, унинг хавфсизлиги ва барқарорлигини таъминлашга дахлдорлигини фақат сўзда эмас, балки амалда ҳам исботлаб келаётир.


Ўзбекистонда кунгабоқар ёғи нархи ошади\n18 Mart 09:02 Иқтисодиёт\nБОЖ кунгабоқар ёғи РОССИЯ тоннага ЭКСПОРТ\n“Ўзёғмойсаноат” уюшмаси матбуот хизмати Россия Қишлоқ хўжалиги вазирлигининг 1 апрелдан бошлаб Россия Федерациясидан кунгабоқар ёғи экспорти бўйича бож тўлови март ойида бир тонна учун 260,1 доллардан 313 долларгача кўтарилиши ҳақида маълумот берди.\nЯнги бож бир тонна ёғ учун 1 447 доллар индикатив нарх асосида ҳисоблаб чиқилган (март ойи — тоннаси учун 1 371 доллар).\nРоссия Федерациясида 2021-йил 1-сентабрдан бошлаб кунгабоқар ёғи экспорти учун сузувчи бож жорий этилди. Унинг катталиги базавий нарх (1 тонна учун 1000 АҚШ доллари) ва индикатив баҳо (ойлик бозор нархларининг ўртача арифметик) ўртасидаги фарқнинг 70% ни ташкил этади, тузатиш коэффициенти қийматига (1 тонна учун 50 доллар) туширилади.\n“Кунгабоқар дампфери” механизми 2022-йилнинг 31-августигача ишлайди, дейилади хабарда.\nЭслатиб ўтамиз, Ўзбекистонлик тадбиркорлар асосан Россия ва Украинадан кунгабоқар ёғини импорт қилади.\nМаҳаллий ишлаб чиқарувчилар, шунингдек, Россия, Украина ва Қозоғистондан ёғли ўсимликлар (кунгабоқар, соя ва бошқалар) импорт қилинади.\nРасмий маълумотларга кўра, Ўзбекистонда ўсимлик ёғи истеъмоли йилига 460 минг тонна бўлиб, унинг ярми импорт ҳисобига қопланади.\nЎзбекистон Қозоғистон цементининг асосий импортчиси ҳисобланади\nЎтган йилнинг апрел ойида Ўзбекистон сенаторлари ушбу озиқ-овқат маҳсулоти нархини пасайтириш мақсадида ўсимлик ёғи, кунгабоқар уруғи, зиғир ва соя импортига қўшилган қиймат солиғини нолга тенглаштиришни маъқуллаган эди. Бундан ташқари, кунгабоқар ва пахта мойлари ҳамда уларнинг чигитларига экспорт божлари жорий этилди.\nЎзбекистон банклари хусусий бизнесга катта сармояларни режалаштирмоқда\nЎзбекистон автосаноати қишлоқ хўжалиги техникаларини лизинг асосида сотишни бошлади


21:06 / 19.04.2017 2055 pdf Ўқиш режими + -\nПрофессор университетга боргунча Ислом дини, унинг мавқеъи, жамиятдаги ва дунёдаги ўрни, ўзининг динга муносабати ҳақида ўйлаб борди. Нима қилсин, бир умр «Дин афюндир», «Дин зарарлидир», «Дин тараққиёт кушандаси», «Дин хотин-қизларни камситади, таҳқирлайди» каби шиорлар байроқ қилинган жамиятда, коммунистик руҳда тарбияланган бўлса? Нима қилсин намоз ўқийдиган ёшга етмасдан пионер бўлиб, кейин комсомол бўлиб, талабалигиданоқ коммунст бўлиб, устозларига эргашиб динга қарши курашиб келган бўлса? Нима қилсин, бир умр «Ислом динини Муҳаммад деган бир саҳройи, босқинчи араб ўз манфаати учун ўйлаб топган», деган ақидага ишониб улғайган бўлса (Астағфируллоҳ!)? Нима қилсин, динга ишонганлар доимо камбағал ва фақир бўлиб, зўрға кун кўрганини, доимо тазйиқларга учраб, камситилиб, қувилиб яшагани ва дин йўқ деганларнинг ошиғи олчи бўлиб, тўқ ва фаровон яшаганини, уларнинг турли лавозим ва мансабларга эга бўлганини кўриб яшаган бўлса? Хотини айтаверади-да. Унинг отаси мулла бўлган. Қишлоқдаги масжидида бир умр даъват қилиб, ўн иккита бобой намозхонини ўн учта қилолмай ўтиб кетган. Қайтанга мулла Умар ўлгач, қолган ўн битта бобой ҳам камайиб-камайиб, масжидга ҳеч ким бормай қўйган.\n— Мана, муборак Рамазон ортда қолди, энди Рамазондаги шу савоблар, шу фараҳбахш туйғулар, шу кўтаринки кайфият, шу Ҳаққа яқинлик бардавом бўлишлиги учун нима қилишимиз керак? — дедилар Шайх Ҳазратлари. — Ўзимизни худди Рамазондагидек тутиб, Рамазонда қутилишга ҳаракат қилган салбий одатларимизни бутунлай тарк этишимиз керак. Азизлар, рўзанинг уч босқичи, уч даражаси бор. Биз шу пайтгача тутган рўзамиз, яъни кундузлари емай-ичмай, нафсимиз ва фаржимизни тийиб юриш билан чекланиладиган рўзамизни уламолар «Омманинг рўзаси» дейишади. Омманинг рўзаси — ҳамманинг рўзаси. Рўзанинг даражаси улуғроқ, иккинчи босқичдагисини уламолар «Хосларнинг рўзаси» дейишади. Бунда нафси ва фаржини тийишдан ташқари тана аъзоларининг ҳам рўзасига эҳтиёт бўлинади. Яъни, кўзлар намаҳрамга қарашдан, қулоқлар ношаръий гапларни эшитишдан, тил ножоиз гапларни айтишдан, қўллар сизники бўлмаган нарсага узатилишдан, оёқлар нораво жойларга бориш, нопок жойга қадам босишдан тийилади. Даражаси энг юқори бўлган учинчи босқичдаги рўза ҳам борки, у рўзани хосларнинг хоси тутади. Ундай рўзани тутган одам нафсини, фаржини, тана аъзоларини тийишдан ташқари, қалбини ҳам рўза туттиради. Ўзини шундай тутадики, унинг қалбида Аллоҳ таолодан ўзга, унинг зикридан, унинг дийдорини кўриш орзусидан бошқа ўй, фикр, ният қолмайди. Энди бундай рўзани саноқли одамларгина тутадики, улар етишган зотлар. Аммо сиз билан биз биринчи босқичдаги рўзани тутиш машқини олдик, энди секин-секин иккинчи босқичга ўтсак ҳам бўлади. Бу унчалик қийин ҳам эмас. Ўрганган рўзамиздан озгина фарқи тана аъзоларимизни ҳам эҳтиёт қилсак, уларни ҳам рўза туттирсак бўлди. Ана шунда қалбларимиз покланиб боради, ахлоқимиз сайқалланиб боради ва яқин йилларда севимли Пайғамбаримиз бизга мерос қолдирган, мукаммал эгаллашимизни васият қилган хулқ соҳиби бўлишимиз мумкин бўлади.\n21:04 / 19.04.2017 2313\n2177 21:13 / 19.04.2017


Хитойда ҳайдовчисиз автомобиллар йўловчиларни манзилларига етказишни бошлади\n16:35 / 18.11.2016\nХитойнинг Baidu компанияси томонидан ишлаб чиқилган муқобил бошқарув тизимига эга автомобиллари биринчи марта йўловчиларни ташиш ишларини амалга оширди. Baidu Google компаниясининг Хитойдаги аналоги ҳисобланади. Вучжень шаҳрида махсус 3,12 километрлик йўналиш бўйича қатновчи автомобилларда шу пайтга қадар 200га яқин йўловчи ташилган, деб хабар қилмоқда TechCrunch.\nBaidu томонидан ишлаб чиқилган муқобил бошқарув тизимлари билан BYD, Chery ва BAIC компаниялари автомобиллари жиҳозланди. Муқобил бошқарув тартибига ўтиш учун узоқни кўра олувчи Velodyne оптик қурилмаси, камералар, радарлар ва ахборотларни йиғиш ҳамда қайта ишлаш билан шуғулулланувчи компьютер ўрнатилган.\nBaidu автомобиллари қаторни ўзгартириш, секин ҳаракатланаётган транспорт воситаларини қувиб ўтиш ҳамда қайрилиб олишнинг уддасидан чиқади. Йўловчиларни ташиш чоғида рул ёнида ҳайдовчилар ўтирган ва улар кутилмаган ҳолатларда бошқарувни зиммаларига олиши талаб этилган.\nАввалроқ, Baidu компания муқобил бошқарувга эга автомобилларини Калифорния штати кўчаларида синовдан ўтказиш учун рухсат олгани хабар қилинган эди.\nХитой Google Baidu


Бош сахифа - Диққтатга сазовор жойлар - Бухоронинг диққатга сазавор жойлари - Говкушон мадрасаси\nИншоотнинг қурилишида ҳомийлик қилган жўйборийлар Муҳаммад Ислом (тахминан 1493-1563) ва Хожа Саъд (1531/32-1589)лардир. Маълумки, хожа Муҳаммад Ислом ва унинг авлодлари ўзларини аслзода ва валийлар авлоди эканликларини кўрсатиш мақсадида, ўз шахсларини ота томондан Муҳаммад пайғамбар авлодларига, она томондан эса Чингизхон ва Жўжига олиб бориб улайдилар. Аслзодалик ва тариқатдаги юқори мавқеларига кўра, Жўйбор хожалари сомонийлар давридан бошлабоқ давлат ишларида муҳим лавозимларни эгаллаганлар. Шайхларнинг асосий бойликлари хонлар, султонлар ва бадавлат шахслар томонидан берилган тортиқлар асосида ҳосил бўлган. Хожа Муҳаммад Ислом омбор ва сандиқларида сақланаётган сармоя ва турли-туман қимматбаҳо матолардан ташқари, Бухоро, Самарқанд, Насаф, Марв ва бошқа вилоятларда 300 жуфти гов (2500 гектар) ер-сувга эга бўлган. Шунингдек, қўл остида 10 минг қўй, 700 от, 500 туя, 104 та ҳунармандчилик ва савдо дўконлари, 7 тегирмон, кўплаб ҳаммомлар, сардобалар ва бошқа мол-мулк бўлган. Хожа Муҳаммад Исломнинг ўғли ва вориси Хожа Саъд эса 2 минг жуфти гов (17 минг гектар) сермаҳсул ер, 2,5 минг қўй, 1000 та туя, 1000 та йилқи, 12 та ҳаммом, 10 сардоба, 2 карвонсарой эгаси ҳисобланган. Ана шуларнинг ҳаммасидан у йилига 1,6 миллион танга даромад қилган. Шунингдек, қалмоқ, рус ва ҳиндлардан иборат унинг 1000 та қули ҳам бўлган.\nЧор Минор мажмуаси Абдуллахон мадрасаси


Исломга киргизилмоқчи бўлган ренкарнацион (руҳ кўчиш) тушунчаси - Musulmonlar\nСаид Нурси, ҳар даврда турли қиёфада ўртага чиқиши ҳақидаги Буддизм динига алоқадор бўлган сохта иддаоси\nҲиндуизм, Буддизм, Таоизм, Браҳманизм, Мениҳеизм динларига алоқадор бўлган руҳ кўчиши/ренкарнатсион бир тушунчани Ислом динига ҳам олиб киришга уринган Саид Нурси ҳақида қуйидагиларни ўртага қўямиз:\n«Ҳақиқати Муҳаммадийя, Муҳаммад алайҳиссаломнинг шахсий тарихи эмасдир. Яъни, ўз шахсияти билан туғилиб, яшаб ва вафот этган жисмоний шахс эмасдир. Бу эътиқодга ишонганларга кўра у ҳақиқат, ҳар бир даврда турли исм ва фарқли қиёфаларда набий ёки авлиё бўлиб ўртага чиқади.»\nСаид Нурси ўзини шундай бир шахс эканига ишониб бу сўзларни айтган:\n“Мен шу онда саксонта Саиднинг асли бўлган ҳолатда ўртага чиқдим. Ўша саксон Саид занжирсимон шахсий қиёматлари ва занжирсимон таносухлар билан, яъми руҳнинг кўчишлари билан тўлқинланиб мени бу даврга юборди.»\n«Кўриб турган Саидингиз, етмиш тўққизта жонсиз ва битта гаплашиб турган жонли Саиддан вужудга келтирилган. Агар замоннинг суви тўхтаб қолиб, турли қиёфада ўртага чиққан Саидлар бир-бирларини кўрсалар, жиддий фарқликлар сабабли бир-бирларини танимайдилар. Мен ўша баданлар узра ўгирилганман-ки – яхшиликлари ва лазатлари тарқалиб кетди, ғам андуҳлар йиғилди қолди. Мен бу масканларнинг ҳар бирида мен ўзим эдим. Вафотимдан сўнг келадиган масканларда ҳам мен ўзим бўламан.Бу масканда, яъни вужутдаги ҳужайралар бир йилда икки марта қандай қилиб вужутдан айрилса, мен ҳам ҳудди шундай кийим алмаштираман, йиртилган Саидни ташлаб юбориб янги Саидни кийиб оламан.”\n“Мен шу онда саксонта Саиднинг асли бўган ҳолда ўртага чиқдим” деган гапи жуда катта масала. Чунки, Тавротга кўра Одам алайҳиссаломдан Яқуб алайҳиссаломнинг вафотигача 2413 йил ўтган. Юсуф алайҳиссалом 110 ёшида, Мусо алайҳиссалом эса 120 ёшида вафот этган. Яқубдан Исо алайҳиссаломнинг туғилишигача ҳамаси бўлиб 1600 йил ўтган бўлса тақрибан 4.000 йил бўлади. Саид Нурси 1960- йили вафот этганда, Тавротга кўра илк инсондан унинг ўлимигача 5960 йил ўтган бўлади. Буни саксонга бўлсак, у кирганини даъво қилган ҳар бир баданнинг ўртача умри 75 йилга тўғри келади. Бу сабабли ҳам, саксонинчи деган гап жуда кўп ўйланиб сўнг гапирилган бир гапдир.\nБу ренкарнатсион бир ишончдир. Яъни, инсон ўлгандан кейин, бошқа бир баданда ўз руҳи билан янгидан бу дунёга келиш дегани. Саид Нурси ўзини бу баданларнинг энг юқорисида эканини ва қиёматгача шундай қолишини даъво қилмоқда. Демак, уларнинг иддаолари бўйича, келган барча буюк набийлар билан ҳар даврда келган муршид, мужаддид, маҳди ва кутилган Исо Саид Нурси экан-да. Бу нарса, Ҳиндуизм ва Буддизмдаги диний тушунчани Ислом динига аста-секинлик билан олиб кириш деган нарса бўлади. Рисолаи Нурларнинг бу мавзудаги сўзлари шулардан иборат:\n“Ўша нур туфайли балиқ Юнус алайҳиссаломни сақлаб қолди,\nЛут алайҳиссалом қавмини ўша нур билан йўқ қилди.\n“(…) Кўплаб авлиёлар бу нур билан қаноат қилди,\nКўплаб хор инсонлар у нур билан кароматга эришди.\nДарҳол осмон очилди ва у нурдан келган Рисолаи Нур порлади,\nИкроми мўл бўлмиш яратгувчи, яратган нарсаларини шу шаклда ҳушнуд қилди.\nУ янги қуёш улкага берганида нурлар,\nШавқ ила ҳушнуд бўлади қалби маҳзунлар.\nЭй Пайғамбарлик нуридан келган Қуръон далили,\nЭй Аллоҳнинг сиридан чиққан имон далили.\nСендан бизга матлаб, сендан бизга ваъда,\nСоянгда бугун шод бўлар ҳар бир банда.\nҲар он сени кутар ва ҳаёл этарди бу дунё,\nҲақ ўзинин кўрсатди ва тугади у рўё.\nМинг уч юз йил тупроққа кирди неча милярд,\nМўмин ва муваҳҳид сени кутарди эй ёр.\nСен ҳақингда бўларди ҳар бир айтган каломи,\nҲар бири ҳар замонда сенга айтар саломи.\nВаллоҳ азалдан бери ёдимда бўлган шудир,\nВаллоҳ буюк мужаддид бу Рисолаи Нурдир.\nАф эт мени эй авфи, лутфи буюк Нур Элчиси,\nЭй Роббимиз! Этма мени бир он ҳам – сендан маҳрум бириси.\nНур ишқига, Ҳақ ишқига, дўст ишқига Эй Нур,\nНуринг ва сиринг билан бугун қил бизни масрур.”\n– Ожиз ва бечора талабангиз Ҳасан Файзий.\n Ҳасан Комил ЙИЛМАЗ, “Инсонı Комил, Алтıнолук Мажмуасı”, 1996, Но: 125, с. 31.\n Саид Нурси, Исоот, а.г.э, c. 2, с. 2340.\n Таврот, Яратилиш, Боп 646.\n Амирдоғий Лаҳикасı (1), Қатор Но: 72, а.г.э, ж. 2, с.1725.\nРенкарнацион Фирқаланиш Хурофотлар


Sura [ Al-Fajr ] aya  Албатта, Роббинг кузатиб турувчидир. (У ким нима қилаётганини ўта аниқлик билан кузатиб туради. Кузатиб туриб туғёнга кетган, ҳаддидан ошган ва зулм қилганларнинг жазосини беради.)\nSura [ Al-Muddaththir ] aya  Ва фақат Аллоҳ хоҳласагина эслайдилар. У зот тақво аҳлидир ва мағфират аҳлидир.\nSura [ Al-Insân ] aya  «Албатта, Биз сизларни фақат Аллоҳнинг розилиги учун овқатлантирамиз. Бунинг эвазига сизлардан мукофот ёки ташуккур хоҳласмиз.\nSura [ Fâtir ] aya  Кимки иззат истаса, бас, барча иззат Аллоҳникидир. Унга хуш каломлар юксалур ва солиҳ амал кўтарур уни. Макр ила ёмонликлар қилганларга шиддатли азоб бордир. Ана ўшаларнинг макри ботил бўлур. (Хуш калом–калимаи шаҳодат, «алҳамдулиллоҳ», «субҳаналлоҳи», «Аллоҳу Акбар» ва зикр, дуо, тиловат ҳамда барча яхши гап-сўзлардир. Ана ўша хуш каломгина Аллоҳ таолонинг ҳузурига кўтарилади.)


Шомуродов голлар ҳисобини очди!\n17 июль, 2021, 22:00\nШомуродовдан расмий учрашувларда ҳам гол кутамиз!\n“Женоа” янги мавсумга тайёргарликнинг биринчи босқичини Австриянинг Нойштифт-им-Штубайталь шаҳрида давом эттирмоқда. Давиде Баллардини шогирдлари ушбу ўқув-машғулот йиғинидаги илк синов-назорат учрашувини “Штубай” футбол клубига қарши ўтказди.\nУчрашув генуяликларнинг 5:0 ҳисобидаги ғалабаси билан якунланди. Учрашувда ҳисобни “Женоа”нинг асосий ҳужумчига айланиб бораётган Элдор Шомуродов киритди. Бир марта Фавилли тўп киритган бўлса, Бианки хет-трикка эришди.\nАвстриядаги ўқув-машғулот йиғини 24 июлгача давом этади. “Женоа” иккинчи баҳсни 21 июль кун ўтказади. Шу куни Шомуродов жамоаси Австрия чемпионати вакили “Ваккер Инсбрук” футболчиларига қарши майдонга тушади.\nТаъкидлаш жоизки, бу икки баҳс синов-назорат учрашуви мақомида бўлади. Кейинги икки беллашув эса халқаро ўртоқлик беллашуви сифатида анча жиддий тус олади. Рақиблар ҳам шунга яраша кучли.\n“Женоа” Австриядаги ўқув-машғулот йиғинини якунлаши билан Францияга йўл олади ва Орлеан шаҳридаги “Stade Omnisport de la Source” стадионида ПСЖ билан куч синашади. Бундан ташқари, “Женоа” июль ойининг охирги кунида Бундеслига вакили “Майнц-05” жамоаси билан куч синашиши келишиб олинган.\nЯнги мавсумда “Женоа” футболчиларини қийин старт кутиб турибди. Генуяликлар биринчи тур учрашувини амалдаги чемпион – “Интер” майдонида ўтказади. Бу баҳс 22 августга белгиланган. Элдор Шомуродов 29 августга белгиланган иккинчи турда ўз уйида ўйнайди ва совринли ўринлар учун даъвогарлик қиладиган “Наполи”ни қабул қилади.\nШомуродов янги мавсумда нечта гол уришини айтди!\n30 ДАҚИҚА ЎЙНАБ 1-ГОЛНИ УРИБДИ. ЗЎР ЭЛДОРАДО ЗЎР...\nОМАДИНИ БЕРСИН ЭЛДОРНИ\nТЕЗКОР ХАБАР Шомуродов трансферига тақиқ қўйилди!\nФото Шомуродовнинг издоши бўлиши кутилган ҳужумчи келмайди. "Женоа" трансфери барбод бўлди!


№ 29 дан: 08.04.2017\nХалқ қабулхонаси — халқ ҳузурида\nЖисмоний ва юридик ¬шахсларнинг мурожаатлари билан ишлашнинг сифат жи¬ҳатидан янги тизими сифатида юзага келган Халқ қа¬булхоналари қисқа фурсат ичида ҳокимият ва фуқаролар ўртасидаги ҳамкорликнинг самарали механизмига айланди. Айниқса, жойларда ташкил этилаётган сайёр чиқишлар ушбу механизмни ҳаракатга келтирувчи асосий бўғин сифатида келиб тушаётган мурожаатлар бўйича тезкорлик билан тегишли чора-тадбирлар кўришда муҳим вазифаларни бажармоқда. Яқинда Ўзбекистон Республикаси Президентининг вилоятимиздаги Халқ қабулхонаси ташаббуси билан Бухоро педагогика коллежида ташкил этилган сайёр қабул айни шу мақсадга қаратилди.\nУнда вилоятдаги Халқ қа¬булхонаси мудири Э.Қудратов, Бухоро шаҳар Халқ қабулхонаси раҳбари А. Тошев, Бухоро шаҳар ҳокими И.Фармонов, шаҳар прокурори вазифасини бажарувчи Х.Урунов, ички ишлар бўлими ¬бошлиғи Б.Саитджанов, "Маҳалла" хайрия жамоат фонди шаҳар бўлинмаси масъуллари ҳамда ҳудуддаги жами 65 та маҳалла фуқаролар йиғини раислари ва бошқалар иштирок этди. Мазкур учрашувда асосий эътибор фуқаролар мурожаатларини ўрганиш ва ҳал этишда ўзини ўзи бош¬қариш органлари билан Халқ қабулхоналарининг ўзаро ҳамкорлигини кучайтириш масаласига бағишланди.\nҚайд этилишича, Бухоро шаҳри аҳолисидан келиб тушган мурожаатларнинг аксарият қисми уй-жой, бандлик, коммунал хизмат соҳаларида бўлиб, бу борадаги ишларни сарҳисоб қилиш, муаммоларни тезда ҳал этиш ва фуқаролар ўртасида олиб бориладиган тушунтириш ишлари кўламини кенгайтириш лозим. Аҳоли хонадонларига кириб, уларнинг муаммоларини ўрганиш, одамларнинг дардига шерик бўлиш, халқ билан мус¬таҳкам алоқа ўрнатиш, тарғибот-ташвиқот ишларини кенгайтириш, ҳудудлардаги профилактика инспекторлари билан ҳамкорликни кучайтириш зарур.\n—Халқ қабулхоналари¬да ҳамиша адолат овози жаранг¬лаб туриши керак,—деди йиғилишда сўз олган Ўзбе¬кистон Республикаси Президентининг Бухоро вилоятидаги Халқ қабулхонаси мудири Э.Қудратов. —Бу жараёнда маҳалла фуқаролар йиғинлари фаол иштирок этиб, мурожаатларни ҳал этиш борасида таклифлар бериши, доимий мониторинг ўтказиши, зарур ҳисоботлар механизмини шакллантириши керак. Фуқаролар мурожаатларини ўрганиш ва ҳал этишда ўзини ўзи бошқариш органларига Ўзбекистон Республикасининг "Жисмоний ва юридик шахсларнинг мурожаатлари тўғрисида"ги Қонунига мувофиқ кенг ваколатлар берилган. Шу муносабат билан маҳалла фуқаролар йиғини раислари масъулиятни чуқур ҳис этган ҳолда ҳудудлардаги муаммоларни ҳал қилишда Халқ қабулхоналари билан ҳамкорликда фаолият олиб бориши муҳим саналади.\nЙиғилишда мазкур масалага алоҳида тўхталиб ўтилар экан, бу борада МФЙлар фаолияти қаттиқ танқид остига олинди. Қайд этилишича, Халқ қабулхоналарига вилоятдаги МФЙлар аъзоларидан ўзи истиқомат қилаётган ҳудудга тегишли муаммолар юзасидан бирор бир мурожаат келиб тушмаган, аксарият мурожаатлар маҳалланинг фаол фуқаролари томонидан кўтариб чиқилмоқда.\nУчрашувда Ҳамид Олимжон маҳалласи ҳудудидаги Имом Ғаззолий кўчаси 7-уйда яшовчи фуқаро Венера Назарованинг оғзаки мурожаати тингланди. Унинг қайд эти¬шича, ҳудудда истиқомат қилувчи фуқаро Сайфиддин Назаровнинг ҳудуд аҳолиси манфаатларига зид хат¬ти-ҳаракати сабаб кўча доимий ёғингарчилик сувлари билан тўлиб кетади. Бу ҳолат кўчада юриш имконини чеклайди. Энг ачинарлиси, уй-жойларга зарар етиб, деворлар дарз кетмоқда. Фуқаро ушбу муаммони ҳал этишда амалий ёрдам сўраб мурожаат қилди.\nҲолат юзасидан маҳалла фуқаролар йиғини раиси Т.Маҳмудов тушунтириш бериб, ваколатли идораларга бу борада қилинган мурожаат жавобсиз қолганини таъкидлади. Сўзга чиққан Бухоро шаҳар ҳокими мазкур мурожаат бўйича тегишли ишчи гуруҳи ҳудуднинг ўзида муаммони ҳал қилиш чораларини кўришини таъкидлади.


Ироқдаги вазият; Филиппин аскарларини олиб чиқиб кетилиши\n16 январ 2021, Тошкент вақти: 11:28\nAral Ироқ полицияси вакилининг айтишича¸ чоршанба куни Бағдоднинг яшил зонасига кириш йўлида миналаштирилган машина портлагани оқибатида ўндан ортиқ одам ҳалок бўлди ва тақрибан қирқ киши яраланди. Улар орасида бир АҚШ аскари ҳам бор. Айни пайтда Филиппин ҳукумати филиппинлик фуқарони гаровга олган жанггари гуруҳнинг талабини бажариш учун ўз кучларини Ироқдан олиб чиқиб кета бошлади.\nКамида ўн кишининг ўлимига сабаб бўлган портлаш Бағдоднинг яшил зонасида¸ чет мамлакатлар элчилари уйлари¸ АҚШ ҳарбий қароргоҳлари ва Ироқ янги муваққат ҳукумати идоралари жойлашган мавзега асосий кириш йўли яқинида рўй берди.\nПортлаш тутуни ҳавога кўтарилаëтган¸ АҚШ вертолëтлари вазиятни ҳаводан назорат қилиб турган бир пайтда Ироқ Бош вазири Ийяд Алавий воқеа юз берган жойда мухбирларга қарата шундай деди: - "Бу Ироқ халқига қарши қилинган яна бир жиноятдир" .\nОзодлик радиосининг Бағдоддаги мухбири Валентинас Митенинг айтишича¸ агарда портлаш оддий иш куни содир этилганида талафотлар сони анча кўп бўлиши мумкин эди. Бироқ¸ бугун Ироқда миллий байрам: 1958 йилда Ироқ қироли Файсал Иккинчи ҳокимияти ағдарилганининг 46 йиллиги.\n"Бугун дам олиш куни. Шунга қарамай портлаш шаҳарнинг бу қисмида машиналар тиқини ва тартибсизликни вужудга келтирди. Бугун эрталабдан кўчаларда Америка кучлари ҳар доимгига қараганда анча кўп эди"¸ - дейди Озодлик мухбири.\nВоқеа гувоҳларидан бири¸ ўзини Каррар деб таништирган Ироқ Миллий Гвардияси аскарининг мухбиримизга айтишича: - .\nЎзини Муҳаммад деб¸ таништирган бошқа бир гувоҳнинг айтишича¸ портлаш натижасида бир Ироқ аскари ҳалок бўлди.\n"У акамнинг дўстларидан бири эди. У шу ерда ўлди. Оти Ҳусайн Али¸ 24 ëшда эди. У Миллий Гвардияда хизмат қилар эди"¸ - деди мухбиримизга ироқлик Муҳаммад.\nИроқдаги Исломий жанггарилар томонидан гаровга олинган Болгария фуқаросининг қатл қилинишидан саросимага тушган Ироқ маъмурияти учун ушбу портлаш қўшимча хавотирларга сабаб бўлди.\nЧоршанба куни юз берган мазкур портлашдан бир неча соат олдин Филиппин Ташқи Ишлар вазири Делиа Алберт гаровдаги Филиппин фуқаросини ўлдирамиз¸ деб таҳдид қилаëтган жанггариларни тинчлантириш мақсадида ўз кучларини Ироқдан олиб чиқиб кета бошлаганини эълон қилди.\n"Ташқи Ишлар вазирлиги Мудофаа вазирлиги билан биргаликда Филиппин аскарларини Ироқдан олиб чиқиб кетишни мувофиқлаштирмоқда. Бугундан Ироқдаги аскарларимиз сони 51 нафардан 43 нафарга камайди"¸ - деди Филиппин Ташқи Ишлар вазири.\nВашингтонда АҚШ Давлат Департаменти матбуот хизмат вакили Ричард Баучер Филиппин ҳукумати ўз қарорини қайта кўриб чиқиши ва жанггарилар талабини рад этиши кераклигини таъкидлади.\n"Ироқда барқарорлик ва тинчлик учун кураш олиб борилаëтган бир пайтда бундай қарорга келиш ҳафсаламизни пир қилди"¸ - деди Баучер Филиппин ҳукумати қарорига муносабат билдирар экан.


Собиқ «Абу Сахий» бозоридаги тадбиркорларга кўчма савдо расталарини олиб ташлаш буюрилмоқда – mulkdor.com\nJanuary 17 2018, 12:01 БизнесЖамиятИнсон ҳуқуқлариЎзбекистон\n16 январь куни собиқ «Абу Сахий» бозори, ҳозирги «Тошкент ипак йўли» савдо-комплекс мажмуаси ҳудудида фаолият олиб борувчи сотувчиларга савдо ўринлари ташқарисига ўрнатилган кўчма савдо қилиш учун жой ва товарларни олиб ташлаш буюрилди. Бу ҳақда Kun.uz мухбири бир нечта мустақил ахборот манбаларига асосланган ҳолда хабар берди.\nМаълум қилинишича, «Тошкент ипак йўли» мажмуаси ҳудудида савдо фаолияти билан шуғулланувчи тадбиркорларга дўкон олдига чиқариб қўйилган мулкларни олиб ташлаш буюрилган. Ҳозирча бундай буйруқ фақат савдо-комплекси ичидаги автотураргоҳ атрофида жойлашган дўкон эгаларига билдирилган. Kun.uz мухбири билан суҳбатлашган тадбиркорларнинг айтишича, «акфа столларни олиб ташлаш тўғрисидаги буйруқ ичкари қатордаги сотувчиларга айтилмади».\nБу ҳолат бозор ҳудудига ташриф буюрган мижоз ва харидорларга қулайлик яратиш, жамоат хавфсизлигини кучайтириш мақсадларида амалга оширилаётган бўлиши мумкин. Аммо «Тошкент савдо маркази» мажмуаси директори биринчи муовини Нодир Набиев «иш вақти якунланганини» важ қилиб, ҳолатга изоҳ беришдан бош тортди.\nKun.uz ахборот манбасининг таъкидлашича, «бозорнинг олд қаторларида савдо қилаётган тадбиркорлар намунавий лойиҳа асосида дўконларининг олд фасад қисмини таъмирлаши шарт. Шунинг учун, мутасадди вакиллар ва дизайнерлар келишига ҳозирлик кўрилмоқда. Қисқа муддатдан сўнг, тадбиркорларга яна товарларини ташқарига чиқаришга рухсат берилиши назарда тутилган».\nБундан аввал, 2018 йил 5 январь куни Ўзбекистон Республикаси Президенти Шавкат Мирзиёев Тошкент вилоятининг Зангиота туманига ташрифи чоғида «собиқ «Абу Сахий» МЧЖ даврида давлат бюджетига бир ойда 5 миллиард сўм тушгани» ҳақида билдирганди. Президент Матбуот хизмати тарқатган хабарга кўра, ушбу бозор «Тошкент ипак йўли» мажмусига айлантирилгандан сўнг атиги 15 кунда тушум 35 миллиард сўмга етган».\nЭслатиб ўтамиз, бозор маъмуриятида бир мунча ўзгаришлардан сўнг (раҳбарият алмашинувига ишора қилмоқда – таҳр.) унинг номи ҳам янгиланиши кутилаётгани ҳақида хабар бергандик.\nМТС компаниясининг Ўзбекистонга қарши Нью-Йоркдаги халқаро арбитраж судига берган шикояти вақтинча "музлатилган". Бу ҳақда Россиянинг "Ведомости" нашри хабар ...\nБизнесMay 4 2014, 04:05


Лаваш-пишлокли пирог тайёрлаш усули рецепти сирлари, оддий ва мазали\nVatanda.Com » Пазандалик » Таомлар » Лаваш-пишлокли пирог\nЕнгил ва нозик пирог! Шу билан бирга жуда ҳам мазали! Тайёрланиши оддий, натижаси лаззатбахш. Таомномадан ўз ўрнини эгаллаши турган гап. Ушбу рецептни албатта тайёрланг!\n1 упаковка лаваш нони\n70 мл сут\n500 грамм пишлоқ\n1. Пишлоқни қирғичнинг катта томонидан чиқаринг. Тухум ва пишлоқни кўпиртиринг ва пишлоқни солиб, аралаштиринг.\n2. Пишириш қолипини ёғ билан суртинг ва бир қават лаваш нони ёзинг. Пишлоқли аралашмадан солиб, иккинчи қаватни ёпинг.\n3. Шу ҳолда такрорланг. Натижада 5 қават ҳосил бўлади. Энг устки лаваш қисмини сарёғ билан суртинг. 180 даражада қиздирилган газ печида 30 дақиқа давомида пиширинг.


18. Аллоҳнинг зикри Аллоҳнинг бандаларига нисбатан одобни пайдо қилади (3-қисм)\nМанзилингиз:Муслимаат»Илм ва амал»Шайх Бутий ўгитлари»18. Аллоҳнинг зикри Аллоҳнинг бандаларига нисбатан одобни пайдо қилади (3-қисм)\nBy Muslimaat on\t Yanvar 19, 2018 Шайх Бутий ўгитлари\nМен ҳам инсониятнинг бир аъзосиман.\nАниқ биламан, агар мен Аллоҳ азза ва жаллани унутсам ва Унинг менга бўлган муроқабасини (зийраклик билан қаттиқ кузатиб бориши) ва унинг қаршисида турганимни эсимдан чиқарсам, инсонларни ишлатиш(эксплуатация қилиш)да улар билан димоғдорликнинг энг юқори нуқтасида туриб муомала қила бошлайман.\nМен биламанки, у вақтда барча одамлар билан қалбим етаклаган, нафсим ҳамда фикрим қамраб олган мутаассиблик ва муросасозликка мувофиқ равишда амалий муомалада бўламан.\nЛекин биргина ҳолатда яъни Аллоҳнинг зикрини кўпайтирган вақтимда буларнинг ҳаммасидан озод бўла оламан.\nБу ерда Аллоҳнинг зикрини кўпайтириш деганда, юрак ишдан тўхтаётган вақтда тил билан такрорлашни назарда тутаётганим йўқ. Аллоҳ асрасин.\nШунингдек, яна зикр деганимда қўлдаги тасбиҳнинг чарсиллашини назарда тутаётганим йўқ.\nМусулмонларнинг кўплари зикрни ўзгартириб, тасбиҳларни шиорга айлантириб юборди.\nБиримиз тасбиҳни қўлига олиб у билан безанади. Агар йўлда юрса, қўлидаги тасбиҳини айлантиради. Агар тўхтаб гапираётган бўлса ҳам тасбиҳини айлантириб туради. Агар бирор мажлисда ўтирса, қўлидаги тасбиҳини айлатириб чиройли кўрингиси келади. Ваҳоланки, унинг тили Аллоҳнинг зикридан узоқ бўлади. Бундан ташқари унинг қалби Аллоҳнинг зикрида ёлғон гапиради.\nБу мен назарда тутаётган зикр эмас.\nМен назарда тутган зикр шуки, унда қалб Аллоҳнинг муроқабасида (кузатувида) уйғоқ бўлишидир. Қалбнинг Аллоҳ субҳанаҳу ва таолонинг сифатлари ва улуғворлигига бурилиб қарашидир.\nМана шу қалбнинг зикридир. У қалбда ягона Аллоҳга бўлган эътиқодни жонлантиради. Барча иллатларни: нафрат ва адовату инсонни бошқармоқчи бўлаётган шаҳват ва истакларни янчиб ташлайди.\nҚани ўша Аллоҳни кўп зикр қилгувчи эркаклар ва Аллоҳни кўп зикр қилгувчи аёллар?! Қани улар?!\nЎйлаб қарасангиз, Аллоҳ динига даъват билан машғул бўлиб, ушбу даъват ҳаракатини Аллоҳ субҳанаҳу ва таолонинг зикри ўрнига ўтади, деб айтадиганларни кўрасиз.\nЭҳтимол, уларнинг бири уйига қайтгач, чарчаб тўшагига ўтирганида: “Аллоҳни зикр қилиш учун бир оз ўтиринг ёки бомдоддан бир оз олдин Аллоҳни зикрига туринг”, деб эслатилса, кўпинча у: “Мен кун бўйи Аллоҳ азза ва жалла дини йўлида нафсимни чарчатдим, шунинг ўзи менга етади, энди дам олишим керак”, дейди.\nЭй дўстларим, натижа шу бўлдики, биз Аллоҳ азза ва жалла буюрган тоатлар ичидаги энг муҳим нарсадан юз бурдик. – Аё, у Аллоҳнинг зикри эди – бизлар зоҳирда Аллоҳга даъват қилгувчилармиз. Ботинимизда эса Аллоҳ субҳанаҳу ва таолонинг бандаларига нисбатан адоват ва нафрат билан тўлган қалбни кўтариб юрибмиз.\nМана шу бизлар эришган натижамиздир…\nКеча Денгиз масжидида ўтган дарсда айтган эдим. Қалбларни титратадиган, яъни Аллоҳга иймон келтирган ҳар бир кишининг, қалбида зарра оғирлигича Аллоҳдан қўрқуви ва Аллоҳ билан муроқабаси бор инсоннинг қалбини титратадиган мен эшитган охирги сўз қуйидагича бўлди:\nМен Ҳофиз ибн Ҳажар ал-Асқалонийга таъриф бераётган бир кишини кўрдим.\nУ одам шундай буюк одамни; “Сахиҳ ал-Бухорий”нинг шарҳи тўғрисида маълум ва машҳур китоб, “Фатҳ ул-Борий” китобини ёзган инсон Ҳофиз ибн Ҳажарни қатъиятсиз деб таърифлади!..\nУ инсон ҳақида айтишим мумкин бўлган энг тўғри сўз шуки, у одам Ҳофиз ибн Ҳажарга ўз ақидасида тебранувчи иккиланган одам, деб баҳо берди!\nМусулмон одамнинг ушбу сўзни айта олишини тасаввур қилиш мумкинми?!\nКўринг, у инсон Аллоҳ билан муроқабада (кузатувда) бўлган. Ҳар кунги йигирма тўрт соатнинг бир соатини Аллоҳнинг зикри учун ажратган.\nКўринг, агар у оз бўлса-да, Аллоҳнинг зикрини ўзига одат қилган бўлса, унинг Аллоҳга бўлган муроқабаси шу гапни гапиришига ташлаб қўядими?\nСахиҳ ҳадисда келган сўзни эслатиш учун Аллоҳнинг зикри ёрдамга келмайдими?\n“Ким Менинг бир дўстимга (валий бандамга) душманлик қилса, Мен унга уруш очаман!”\nБу инсон ўн фоиз бўлса ҳам Ҳофиз ибн ал-Ҳажар Аллоҳ азза ва жалланинг дўстларидан эканини ўйлаб кўрмайдими?!\nҲофиз ибн ал-Ҳажар бутун ҳаёти давомида Аллоҳнинг динини муҳофаза қилиш йўлида тупроқ кечган инсон. У киши Ислом олами фахр билан юқори кўтарадиган энг буюк китобни ёзган. У кишини Аллоҳнинг валийларидан эканини тасаввур қилиб кўрмайманми?\nУ кишига қатъиятсиз, деб таъриф бераманми?!\nАгар мен Аллоҳнинг ростдан зокир бандаси бўлсам ва Аллоҳ мени кузатиб турганини ҳис қилсам, менинг тилим мана шундай сўзни айтиш учун асло ҳаракатга келиши мумкин эмас. Қаламим ҳам мутлақо бу каби сўзни ёзиши мумкин эмас!\nБу ишдан мени Аллоҳдан қўрқувим қайтаради.\nАллоҳга бўлган қўрқувим эса Аллоҳнинг зикрини ва унга бўлган муроқабамни кўпайтиришим орқали пайдо бўлади.\nБу қандай бўлди?\nИбн Ҳажар ал-Асқалоний қаъиятсиз ақида эгаси, деган сўзни ким айта олади? У киши Ислом йўлида қилган ғайрати билан кўринган. Аллоҳ азза ва жалла динига даъват қилиши билан танилган.\nАллоҳнинг зикри бизни бундай ишдан четга олади.\nАгар Аллоҳнинг зикрини қилсак, қалбларимизни нафсу ҳаволаримизга бурилишига қарши ҳамда тилимизни узун қилмасдан, ўтган салафи солиҳларимизни ғийбат қилишга қарши кураша оламиз.\nЭҳтимол, Ибн Ҳажар тўғридаги иш тўхтагандир.\nБу каби исмлар хақорат ва сўкишларни бошидан кечириб, кулфатга солинди.\nЭй дўстлар, бу бало ва дарддир. Бу дарднинг давоси Аллоҳ азза ва жалланинг зикрини кўпайтиришдир. Шундай экан Аллоҳни кўп зикр қилинглар ва кўп муроқаба қилинглар.\nАгар зикр ва муроқаба қилсангизлар ёки ҳар кеча ва кундузда Аллоҳни зикр қилиш учун бирор вақт ажратсангизлар, сизларнинг хаётингизда икки иш амалга ошади.\nУшбу икки нарсани қалбингиз тубида ҳис қиласиз.\nБиринчи иш: Аллоҳ йўлида яхши кўриш. Аллоҳ субҳанаҳу ва таолонинг бандаларини яхши кўриш. Мана шу биринчи натижа.\nЯъни сизлар Расулуллоҳ соллаллоҳу алайҳи васаллам ҳадисида айтган кишилардан бўласизлар.\nМуоз ибн Жабалдан нақл қилинган ҳадиси қудсийда иззат эгаси бўлган Ҳақ таоло айтади:\n“Менинг йўлимда бир-бирини яхши кўрганларга,\nМенинг йўлимда бирга ўтирганларга,\nМенинг йўлимда бир-бирини зиёрат қилганларга,\nМенинг йўлимда саховат қилганларга Менинг муҳаббатим вожиб бўлди”.\nМана шу биринчи натижа.\nАллоҳнинг зикрини кўпайтиришдаги иккинчи натижа Аллоҳнинг бандаларига нисбатан одобли бўлишдир.\nҚачон танқид даъволарини кўрсангиз, қачон айбларни тўплаш даъволарини кўрсангиз, Аллоҳга нисбатан бўлган одоб, сизни бандалар билан ҳам одобли бўлишга етаклайди.\nГоҳида ҳақни баён қилиш учун танқид қилишингиз мумкин, лекин фақат ушбу танқидни ўзида тўхтайсиз. Танқид сизни танқид қилинаётган одамни камситишга ва сўкиб ҳақорат қилишга етакламайди.\nЭҳтимол, у киши ҳам Аллоҳ субҳанаҳу ва таолога тавба қилиб келар.\nЭҳтимол, бу танқид сизнинг фикрингиз бўлиб, сиз янглишаётган, у эса ноҳақ эмас, ҳақдир?\nЛекин сиз ижтиҳод қилиб, ўз ижтиҳодингизни асослаб берасиз.\nМана шу сўзлашиш одоби. Мана шу Аллоҳ субҳанаҳу ва таолонинг бандаларига нисбатан қилинадиган одобдир.\nЛекин бизда Аллоҳнинг зикридан ва Аллоҳ йўлида яхши кўришдан насибамиз бўлмаса, Аллоҳ азза ва жалланинг йўлида Аллоҳнинг бандаларига бўлган муҳаббат қаердан келсин?!\nАгар қалбим Аллоҳнинг муҳаббати билан тарбияланмаса, агар қалбим Аллоҳ азза ва жаллани улуғлаш билан парвариш топмаса, ҳайҳот, унда бу бўш қалбдан Аллоҳнинг бадаларига бўлган муҳаббат йўқолиб, ўз манфаатларимни, ўз ҳавои нафсим ва шаҳватларимни яхши кўра бошлайман.\nАгар иш ағдарилиб, бошқача тус олса, муҳаббат ҳам нафратга айланади.\nБу бугунги кунда кўрилаётган, учраётган ҳолдир…\nМуҳаммад Саъид Рамазон ал-Бутийнинг жума хутбаси.\n2 октябрь 1992 йил.\nТошкент шаҳар Эшонгузар жоме масжиди\nимом–хатиби Абдуллажон Ғуломов таржимаси.\n18. Allohning zikri Allohning bandalariga nisbatan odobni paydo qiladi (3-qism)


13:01 28.01.2021 (Янгиланган 13:02 28.01.2021) Ҳавола олиш\nРоссия пойтахти Москва шаҳрида одамларни ташишга мўлжалланган биринчи маҳаллий дрон-такси синовлари бошланди.\nМосквада учувчисиз учадиган такси намойиши бўлиб ўтди. Такси электр двигателда 150 метр баландликгача кўтарилиб, соатига 200 километр тезликда ҳаракатланиши мумкин. Таксига 300 килограмм юк ортиш мумкин.\nТакси яратувчилари биринчи ўринда янги турдаги транспорт йўловчилари ҳақида қайғуришган. Улар одамлар учун ҳимоя капсуласи ҳамда ёпиқ электр двигателлар билан жиҳозланади.\nБу таксиларга бўлган талаб юқори бўлиши кутилмоқда, чунки сафар арзонга тушади ва кам вақт сарфланади.\nТаъкидланишича, дронларнинг биринчи намуналари жорий йилда қурилади, 2025 йилга келиб оммавий ишга тушириш режалаштирилмоқда\nучар автомобиллар, Москва


Марғилонда “Буюк ипак йўли” халқаро фольклор мусиқа фестивали ўтказилади - Халқ сўзи\nМарғилонда “Буюк ипак йўли” халқаро фольклор мусиқа фестивали ўтказилади\n10:41 06 Июль 2019 Маданият\n11-13 июль кунлари Марғилон шаҳрида “Буюк ипак йўли” халқаро фольклор мусиқа фестивали ўтказилади.\nЎзбекистон Республикаси Маданият вазирлиги ҳамда Фарғона вилояти ҳокимлиги ҳамкорлигида ташкил этилаётган мазкур фестивалда бир қатор хорижий давлатлардан санъат усталари ташриф буюриши кўзда тутилган.\nАнжуманда фестиваль доирасида Марғилон шаҳрига 30 яқин хорижий давлатлардан ташриф буюради. Шунингдек, фестиваль доирасида илк бор Ўзбекистон Ёшлар иттифоқи вилоят кенгаши томонидан волонтёрлик хизмати ташкил этилиб унга бир неча хорижий тилларни пухта ўзлаштирган, мамлакат, шаҳар тарихи ҳақидаги батафсил маълумотларга эга ёшлар қабул қилинган.\nМаълумот ўрнида айтиш мумкинки, Фестиваль дастури асосида Хитой Халқ Республикаси давлат телевидениеси ижодий гуруҳи махсус видеофильм яратиши кутилмоқда. Айни кунларда акрредитациядан ўтган чет эл журналистларининг барчаси фестиваль ташкилий қўмитаси ҳузуридаги матбуот маркази билан биргаликда ёритиш масалаларини муҳокама қилмоқда.\n–Ансамблимиз Украинанинг Киев шаҳрида этнографик жамоалари сафида совриндор бўлгани жамоанинг халқаро майдондаги илк ютуқларидан, – дейди Марғилон шаҳрида фаолият олиб бораётган “Чодиржамол” ансамбли режиссёри Дилоромхон Султонова. – Қолаверса, ансамбл 2002 йилда ЮНЕСКО ташаббуси билан ўтказилган “Бойсун баҳори” халқ фолклор этнографик жамоалари фестивали ғолиби. Фестивалда намойиш этадиган бадиий кўринишимизда дўппидўз, ковушдўз, маҳсидўз ва бошқа ҳунармандлар номидан наволар янграйди. Қолаверса, Марғилоннинг азиз фарзандлари Юсуфжон қизиқ, Тамарахоним, Маъмуржон Узоқов каби устозларнинг сиймолари гавдалантирилади. Ўйлайманки, заҳматли меҳнатлардан кейин ижодий ишимиз халқимизга, хорижий меҳмонларимизга манзур бўлади.\nЭслатиб ўтамиз, Фестиваль ғолибларига ҳар бир номинация бўйича 1 ўрин – 3 500, 2 ўрин – 2 500, 3 ўрин – 1 500 АҚШ доллари миқдоридаги пул мукофотлари, ташкилий қўмита томонидан дипломлар, совринлар ва фестиваль рамзлари туширилган эсдалик совғалари топширилади.\nРектор олий таълим муассасаларидаги яширин «ўйин»лар номли мақолага муносабат билдирди\nБандлик ва меҳнат муносабатлари вазирлиги хусусий агентликларга лицензия бердими, демак уларнинг қонуний фаолият юритишини ҳам назорат қилиши керак — Танзила Нарбаева


Дунёдаги энг меҳнаткаш инсонлар яшайдиган давлатлар рейтинги эълон қилинди - Халқ сўзи\nДунёдаги энг меҳнаткаш инсонлар яшайдиган давлатлар рейтинги эълон қилинди\n14:59 05 Июль 2018 Дунё\nДунёдаги энг меҳнаткаш инсонлар яшайдиган давлатлар рейтинги эълон қилинди. Бу ҳақда РБК манбаси хабар берди. 2017 йил кўрсаткичларини ўзида жамлаган мазкур рўйхат Иқтисодий ҳамкорлик ва ривожланиш ташкилоти томонидан тузилди. Рейтингда биринчи ўриндан Мексика жой олди. Ушбу давлат фуқаролари бир йилда ўртача 2246 соатдан меҳнат қилишар экан. Ундан кейинги юқори поғоналарни Коста-Рика, Жанубий Корея, Греция, Россия банд этди.\nРейтинг иқтисодиёти энг ривожланган давлатлар ўртасида тузилган. Унга 37 та мамлакат киритилган.


Обод бўлаётган қишлоқлар | Jomboy.uz\nWed, 07/08/2019 - 19:11\nДавлатимиз раҳбарининг 2018 йил 29 мартдаги фармонига мувофиқ “Обод қишлоқ” давлат дастури қабул қилинган эди. Натижада юзлаб маҳалла ва қишлоқлар замонавий қиёфа касб этди.\nДастур ижроси Жомбой туманида ҳам жадаллик билан олиб борилмоқда. Ўтган йили Қўнғирот ва Нўш маҳаллаларида ободончилик, бунёдкорлик ишлари амалга оширилган бўлса, айни пайтда бунёдкорлик майдони Катта қишлоқ, Эски Жомбой ва Бешбола маҳаллаларига кўчган. Мустақиллигимизнинг 28 йиллик байрами арафасида бир қатор ижтимоий соҳа объектлари фойдаланишга топширилиши режалаштирилмоқда.\nТуман ҳокими Ҳ.Тўйчиев ҳудудларда олиб борилаётган ишлар билан бевосита танишиш, қолаверса аҳоли кайфиятини ўрганиш мақсадида ушбу маҳаллаларда бўлди.\nКатта қишлоқ маҳалласи биринчи сектор ҳудудида жойлашган. Ўзбек тракти ёқасида экани ҳам амалга оширилаётган кенг кўламли бунёдкорлик ишларининг аҳамиятини оширади. Бинобарин, 3,8 километр асфальт, 2 километрга шағал қопламали йўл ётқизилиши, шунингдек 3 километрли пиёдалар йўлагини қуриш режалаштирилганди. Айни пайтда асфальтлаш ишлари давом этмоқда. Тошйўл қуриш эса 120 фоизга бажарилди. Пиёдалар йўлаги қурилиши ҳам якунланиб қолди. Айни пайтда 73 фоизга бажарилган. Бундан ташқари, 60 дона тунги кўча ёритиш устунлари ва битта автошоҳбекат қуриш режаси тўлиқ бажарилди.\nМаҳалла ҳудудида аҳолини тоза ичимлик суви билан таъминлаш бироз муаммоли. Шу жиҳатни инобатга олиб, эски сув иншоотини реконструкция қилишга келишилган. Ўрганилганда пудратчи ташкилот ишини якунлаб қолгани аниқланди. Бир ҳафта ичида маҳаллада истиқомат қилувчи аҳолининг асосий қисми тоза ичимлик билан таъминланади. Бунинг учун 2 километрга сув қувури тортилди.\nЭски Жомбой маҳалласи туманнинг илк маркази бўлган. Аммо йиллар ўтиши билан ҳудудда анчагина муаммолар йиғилиб қолгани ҳақиқат. “Обод қишлоқ” дастурига киритилгач, биринчи навбатда ирригация тармоқларини таъмирлашга асосий эътибор қаратилди. Айни пайтда режа 80 фоизга бажарилди. Шунингдек, 3,5 километр асфальт, 7 километр шағал, 2 километр пиёдалар йўлаги қурилиши ҳамда электр тармоқларини таъмирлаш (6,8 километр) ўз ниҳоясига етказилди. Айни пайтда ҳудудга жамоат транспорти қатновини йўлга қўйиш (автобус харид қилиш), янги сув иншоотини қуриш ва битта трансформатор ўрнатиш борасида ишлар оқсамоқда. Ўрганиш давомида мутасаддиларга камчиликлар юзасидан аниқ чора-тадбир кўриш, қисқа фурсатда бартараф этиш ва лойиҳани тўлиқ амалга ошириш бўйича топшириқлар берилди.\nБешбола маҳалласи ҳам жорий йилда “Обод қишлоқ” дастури асосида қайта қурилмоқда. Умумий кўрсаткич 80 фоиздан кам эмас. Пиёдалар йўлакларини таъмирлаш 150, тоза ичимлик суви ва электр тармоқларини қуриш 100, якка тартибдаги уй-жойларнинг жорий ҳолатини яхшилаш 89 фоизга бажарилган. Шунингдек, 3 та ижтимоий соҳа объектрлари, 6 та бозор инфратузилмаси барпо этиш якунига етди. Асосий камчилик устунларга электр кабели тортиш ва автобекатлар қуриш бўлиб турибди. Тез кунда бу борада ҳам ижобий ўзгаришлар бўлиши кутилмоқда.\nТадбир давомида Бешбола маҳалласи фаоллари билан учрашув ўтказилди. Аҳолининг таклиф ва ташаббуслари эшитилди. Ўрганиш бўйича тегишли соҳа мутасаддилари, туман ҳокими ўринбосарларига топшириқлар берилди.


Қандай усуллар спорт формасини юқори даражада ушлаб туришга ёрдам беради\nҚандай усуллар спорт формасини юқори даражада ушлаб туришга ёрдам беради 01.04.2021 17:14\nЎз олдиларига улкан марраларни забт этишни мақсад қилган спортчилардан ўз устиларида доимий ишлаш талаб этилади. Бунда албатта камончиларнинг руҳияти қанчалик кучли бўлса ғалабага ишонч ҳам шунчалик ортади. Камончилик спорти бошқа спорт турларидан яна бир фарқли жиҳати шундаки, бунда мерган ўз онги ва руҳияти устидан қанчалик кучли назорат ўрнатган бўлса, шунчалик ўзига ишончи ҳам баланд бўлади. Бу эса ғалабага эришишнинг саксон фоизини ташкил этади. Қолганини спортчининг қобилияти ва маҳорати кўрсатиб беради.\nКамондаги ўқни шунчаки мўлжалга қимирлатмасдан йўналтириб туриш билан 10 балли нуқтани бўйсунтириш қийин, аввало спортчи ўзининг хаёлий тасаввур доирасини ҳам кенгайтириши лозим. Бунинг учун аввало нишонларда инсон қиёфаси тасвирланмаган турларидан фойдаланиш камончилик соҳасидаги спортчилар учун ниҳоятда зарурдир. Чунки бу мерганларнинг бутун диққатини нишонга қаратишига катта ёрдам беради.\nОдатда камончилар 5 метрдан 70 метргача бўлган масофада ўз услуб ва маҳоратларидан келиб чиқиб нишонни мўлжалга олишади. Дастлаб 5 метрли узоқликдан туриб шуғулланганда спортчи нишонни яхшилаб ўрганади ва тасаввурида уни тўлиқ суратини чизади. Мазкур спорт соҳасидаги мутахасисларнинг маслаҳатларига қараганда, аввало, яқин масофада кўпроқ амалиёт олиб бориш лозимлигини таъкидлашади. Сиз токи миянгизда нишоннинг аниқ тасвирини чизмагунингизча узоқ масофаларда ўқни нишонга аниқ йўллашга қийналасиз. Масофа қанчалик ортиб борса, спортчи ўз формаси устида шунчалик жиддий шуғуллана бошлайди ва ҳаттоки майда деталларга ҳам аҳамият қаратади.\nҲозирги замонавий даврда техналогиялар ниҳоятда ривожланмоқда. Сиз ҳам ўз машғулот пайтингизни видеога олинг ва машғулот тугаганидан сўнг шу видеони синчковлик билан томоша қилинг. Қаерда қандай хатоларга йўл қўйганингизга аҳамият қаратинг ва келгусида уларни такрорламасликка ҳаракат қилинг.\nҲозирги кунда спорт соҳасида ҳам кўплаб машғулот анжомлари яратилган. Мана шундай камончилик спортидаги замонавий спорт анжоми бу- ўқсиз тетив анжомидир. Бунда сиз тетивни торган ҳолда ўқсиз машқ қиласиз ва мускулларингизни чиниқтириб борасиз. Бундай спорт анжоми билан узоқ машқ қилиш орқали сиз камонни янада яхшироқ ҳис қила бошлайсиз. Имкон қадар якка тартибда машғулот олиб боринг. Ўзингиз учун мос келадиган машқ турларини кашф этишдан тўхтаманг.


Кучайтирилган карантин - 8 Июля 2021 - BEPUL MP3 KO'CHIRISH, VIDEO KLIP, FOTO SURATLAR, YANGI\nСреда, 2021-08-04, 11:42 AM\nГлавная / Bosh sahifa » 2021 » Июль » 8 » Кучайтирилган карантин\nКоронавирусга қарши курашиш штаби аъзоси Нурмат Отабеков Ўзбекистонда нега кучайтирилган карантин чоралари киритилмаётганига жавоб берди.\n«Карантин ва чеклов талаблари кескин ва қаттиқ талаблар асосида амалга ошириладиган бўлса, бу кўп оилаларни ҳаёт тарзи, уларнинг иқтисодий аҳволини танг ҳолатга келтириб қўйиш нуқтаи назаридан бу каби тадбирларни ўтказишга, кескин чораларни қўллашга қўл урилмаяпти. Албатта, бу каби тадбирларни қўллаб, вазиятни тезда барқарорлаштиришга эришиш мумкин бўлади. Вазиятга қараб, қўшимча чекловлар киритиб келиняпти», – қайд этди мутахассис.\nНурмат Отабеков вакцинация жараёнини мажбурий қилиш масаласида ҳам фикр билдирди.\n«Республика бўйича эмлашнинг тўлиқ курсини олган фуқаролар сони 700 минга яқинлашди. Эмлашнинг турли босқичларини олганлар сони 4 млн 200 мингдан кўпроқ. Бу рақам кам. Қачонки аҳолининг 60-70% ни эмламас эканмиз, вазиятни барқарор ушлаш имконсиз. Вакцинани мажбурий қилиш тўғри фикр. Балки, Россияда қўлланилаётган амалиёт – яъни эмланмаган одамларни ишга қўймаслик амалиётини балки татбиқ қилиш керак. Лекин ҳозирча Ўзбекистонда вакциналар текин ва ихтиёрий равишда амалга оширилади», – деди у.\nЭслатиб ўтамиз, куни кеча Республика махсус комиссияси томонидан барча турдаги оммавий тадбирлар тўхтатилди, жорий йилнинг 1 августидан бошлаб тўйхоналарда оилавий тантана, тўй, маърака ва маросимларни ўтказиш 50 кишидан кўп бўлмаган киши билан ўтказишга рухсат берилди.


Марьям Ибрагимова: 'Араб баҳор'ига танқидчилар эмас, умидсизлик, адолатсизлик етаклайди - BBC News O'zbek\nМарьям Ибрагимова: 'Араб баҳор'ига танқидчилар эмас, умидсизлик, адолатсизлик етаклайди\nМарьям Ибрагимова 1956 йили Хева шаҳрида туғилган.\nУ Ўзбекистон Миллий университети(Тошкент Давлат Университети)нинг Тарих факультетини тамомлаган.\nМарьям Ибрагимованинг талабалик йиллари Ўзбекистон собиқ Ташқи ишлар вазири, Сенатор Содиқ Сафоев ва Бош вазирнинг биринчи ўринбосари Рустам Азимовнинг ҳам ТошДУ Тарих факультетидаги талабалик йилларига тўғри келган.\nУ 1987 йил Киевда номзодлик диссертациясини ҳимоя қилган.\nМарьям Ибрагимова 35 йил мобайнида Тошкентда талабаларга политология, социология ва ҳуқуқдан сабоқ берган.\nОхирги 20 йилда Тошкентдаги Жаҳон Тиллари университетида ишлаган.\nМарьям Ибрагимова Интернетда қатор мақолалар, хусусан, Ўзбекистон таълим тизимидаги коррупция, Ўзбекистонда "бахмал" инқилобни амалга ошириш имконсиз экани, Ўзбекистон ҳукумати либерал мухолифатнинг мамлакат ичкарисида фаолият юритишига изн бермасдан хатога йўл қўйгани каби фикрлари илгари сурилган мақолаларини эълон қилган.\nТошкентлик журналистларнинг "Shut me" видеолойиҳаларида иштирок этган.\nАна шу мақолалари ва видеомуҳокамалардаги иштироки учун Марьям Ибрагимова 2014 йил февралида Ўзбекистон Бош прокуратурасига чақиртирилган.\nБош прокуратурада политолог ўзи билан профилактик суҳбат ўтказилгани, унинг фаолияти конституцион тузумга туҳмат қилиш ва жамоат хавфсизлигига таҳдид соладиган материаллар тарқатиш каби Ўзбекистон Ўзбекистон Жиноят Кодекси бандларига мос келиши мумкинлиги ва бундан кейин ўз фикрларини билдираётган пайтда ўзини "корректно" тутиши лозимлиги ҳақидаги ҳужжатга қўл қўйган.\nБи-би-си меҳмони Марьям Ибрагимова билан суҳбат\nБи-би-си: Биринчи саволимиз сизнинг бундан олдин суҳбат ва мақолаларда айтган фикрингизга боғлиқ. Сиз, Ўзбекистон ҳукумати либерал мухолифатга мамлакат ичкарисида фаолият юритишига рухсат бермасдан хато қилган, деб айтгансиз. Нима учун сиз шундай фикрдасиз?\nМарьям Ибрагимова: Мен ўйлайманки, бизнинг ҳукуматимизнинг либерал мухолифатга фаолият юритишига рухсат бериши мамлакатимизга фойда келтиради. Мен либерал мухолифат деганда ҳокимият учун курашишни хоҳлаймайдиган, ҳатто ўзларининг сиёсий партиясини тузиш истагида бўлмаган эркин фикрли инсонларни назарда тутаман. Либерал мухолифат - бу ўз фикрларини эмин-эркин ифода этишни хоҳлайдиган бизнинг зиёлиларимиз. Бу одамлар кўп нарсани талаб қилмайдилар, улар фақат мамлакатда яхши ислоҳотлар амалга оширилишини хоҳлаётган ва бу ҳақда гапиришни, бу мавзуларни очиқ муҳокама қилишни истаётган инсонлардир. Агар бизнинг ҳукуматимиз ўзини танқид қилишларига изн берса, ҳукуматнинг ўзига фойда-ку. Ана ўшанда ҳукумат ўзининг хато-камчиликларини кўради. Агар ҳукумат ўз хато-камчилигини кўрса, кўрганидан кейин уларни тузатишни бошласа, ёмонми? Мана Ғарбда сиёсий тузумлар нега ўз мухолифатини яхши кўради, ўз мухолифатини қадрлашади, унинг ривожланишига ёрдам беришади. Шунинг учун агар бизнинг ҳукуматимиз мамлакат ичкарисида либерал мухолиф ҳаракатларнинг фаолият юритишларига рухсат берса, танқид қилиш учун эркинлик берса, буни мен жуда катта муваффақият, деб ҳисоблаган бўлардим. Бу, биринчи навбатда, коррупцияга қарши курашда улкан рол ўйнаган бўларди. Мен бу гапни ҳар доим айтиб келганман: ҳокимият пирамидасининг тепасида ўтирганлар ўзларининг қўли остидаги ҳамма амалдорларини ўзлари тўла назорат қилолмайдилар. Аҳвол шундай бўлгани учун ҳам Ўзбекистонда коррупция шу даражада кенг тарқалган. Коррупция эса жамиятни чиритиб юборадиган кислота-ку. Шунинг учун ҳам коррупцияга қарши курашиш муҳим. Қисқа қилиб, нега жамиятда либерал мухолифатга эркинлик бериш керак, деган саволга мен шундай жавоб берган бўлардим. Батафсил жавобни хоҳлаганларга эса жуда узоқ вақт давом этадиган лекция ҳам ўқиш мумкин.\nБи-би-си: Лекин ўзбек расмийлари сизга айтишлари мумкин: мана бизда бир неча мухолиф партия бор, парламентнинг қуйи палатаси - Қонунчилик палатасида уларнинг фаолиятини кўришингиз мумкин, деб эътироз билдиришлари мумкин...\nМарьям Ибрагимова: Бундай эмаслигини ҳамма жуда яхши тушунади. Бу партиялар ҳокимиятни танқид қилиш ҳақида ўйлаб ҳам кўрмайдилар. Улар ҳокимият айтганини доим маъқуллаб турадилар. Бу партиялар ўзларининг бирорта ислоҳот дастурини олдинга суриш ҳақида жиддий ўйлаб кўрмаганлар ҳам. Ҳукумат фаолиятини танқид қилиш ҳақида жиддий бош қотирмаганлар. Улар ҳокимият томонидан молияланадиган, ҳукуматпараст партиялардир. Ахир бундай бўлиши тўғри эмас. Мамлакатда сиёсий партиялар эркинлиги бўлиши керак. Мен либерал мухолифат ҳақида гапирганда, сиёсий партиялар эркинлигини эмас, оддий эркин фикрли инсонларнинг танқидий чиқишлари эркинлиги ҳақида гапирдим. Бизда сиёсий партиялар эркинлиги йўқлиги аён. Мен ҳатто сиёсий партия тузмайдиган, яъни сиёсий ҳаётда иштирок этмайдиган либерал мухолифат ҳақида гапирган эдим. Сиёсий партия билан либерал мухолифат ўртасидаги фарқни ажратиб олиш лозим. Сиёсий партия ташкил қиладиганлар сиёсатда иштирок этадиган, ҳокимият учун курашни ўзига мақсад қилиб олган инсонлар. Мен сиёсатдаги иштирокка қизиқмайдиган, оддий сўз эркинлигини истайдиган либерал мухолифатни назарда тутганман. Бизда шунга ҳам рухсат берилмаган-ку. Сиёсий партиялар бундан кейинги масала ҳисобланади. Мен ҳозирча фақат биринчи босқич ҳақида гапираяпман. Ўзингиз яхши тушунасиз, мен ҳали иккинчи, жиддий босқич ҳисобланган сиёсий фаолият эркинлиги мавзусига нега ўтмаётганим сабабини. Бироқ одамлар ўйлашмасин, бу киши сиёсий партиялар эркинлигига қарши экан, деб. Мен ўзим политолог бўлиб туриб, қандай қилиб сиёсий партиялар эркинлигига қарши бўлишим мумкин? Биз ҳозирча бу ҳақда орзу қилаётганимиз ҳам йўқ. Биз ҳозирча оддий сўз эркинлигини хоҳлаётганимиз ҳақида гапирмоқдамиз.\nБи-би-си: Марьям опа, сизга аллақачон айтишган: "сизга ўхшаган танқидчилар туфайли "Араб баҳори"га ўхшаган ҳодисалар рўй беради, тинч мамлакатлар беқарорлашади", деб. Бунақа гапларга сизнинг жавобингиз қандай бўлди?\nМарьям Ибрагимова: Бу аҳмоқона ва кулгили гап. Бундай ҳодисаларга айнан коррупция сабабчи бўлади. Қачонки, оддий одамларда бирор бир умид қолмаса, жамиятда адолатсизлик кучайиб бораверса, инсонларни жиддий сабабсиз ва тўхтовсиз репрессия қилаверишса, бизнесларини тортиб олаверишса, ўзини-ўзи рўёбга чиқаришига йўл беришмаса, буларнинг оқибатида жамиятда ғазаблар "қайнай бошласа", булар ҳаммаси йиғилиб-йиғилиб "Араб баҳори" ёки "Майдан" ёки бошқа шунга ўхшаган ҳодисаларга етаклайди. Шахсан мен эса ҳукумат ўз халқини ана шу даражагача "олиб бормаслиги"нинг тарафдориман. Мен ҳукумат ўз халқининг арзу-додига, шикоят ва танқидларига қулоқ солиши, ўзининг хато-камчиликларини тузатиши ва, энг муҳими, ислоҳотларни амалга ошириши тарафдориман. Бизда "ислоҳот" сўзини қўллашса, бугунги кунга келиб одамларнинг энсаси қотадиган бўлиб қолган. Чунки 1991 йилда бизга ислоҳотларни ваъда қилишган, эълон қилишган эди. Аслида эса ҳеч қандай ислоҳот амалга оширилмади. Мен эса ҳақиқий ислоҳотлар ҳақида гапираяпман. Бу сиёсий ҳаётда сиёсий партиялар эркинлиги, адолатли, ҳақиқий эркин сайловлар дегани. Ана шунда амалдорларни назорат қилиш имконияти пайдо бўлади. Халқ ўзи сайлаган парламент орқали амалдорларни назорат қила олади. Қўлида қуроли бор одам - ҳуқуқ-тартибот идоралари, ҳарбий тизимлар амалдори халқ сайлаган парламент олдида жавобгар бўлиши лозим. Иқтисодиётда эса хусусий мулк тараққиёти бўлиши шарт. Биз деҳқончилик мамлакати ҳисобланамиз, ҳайдаладиган экин ерлари деҳқонларга берилиши керак, эркин фермерлик ривожланиши керак. Бугунгидек эмас - бугунги ўзбек фермери крепостной замонидаги қул. У фақат ҳукумат айтган экинни эка олади, ҳосилини ҳукумат хоҳлаган нархдагина сота олади. Булар биринчи босқичдаги ислоҳотлар. Ана шу ислоҳотлар амалга оширилсагина мамлакат ривожланади. Чуқур, яхши ислоҳотлар ҳаётга татбиқ этилганидан кейин, халқ бу ислоҳотлар ўзларининг ҳаётига олиб келаётган ўзгаришларни кўрганларидан кейин "рангли инқилоб" қилиш истаги сўнади. Умидлар уйғонади. Ана ўшанда биз бетартиб кунларни кўрмаймиз. Бизга ундай кунлар керак ҳам эмас. Биз ҳаммамиз тинчликни хоҳлаймиз. Биз ҳамма ўзгаришлар яхшилик билан, тинчлик билан юз беришини хоҳлаймиз. Одамлар ўлишидан асрасин! Биз бир-биримизни ўлдиришимиз нимага керак? Мамлакатда ана шундай тартибсизликлар бошланса, ким кафолат беради бегуноҳ одамлар ўлмайди, деб? Шунинг учун либерал мухолифат вакиласи сифатида мен айтаман: Келинг, чуқур ислоҳотларни ҳозир бошлайлик! Ўшанда ўзимизни ўшандай беқарорликларнинг сценарийсидан қутқариб қоламиз. Мен "бахмал инқилоби" деганда чуқур ислоҳотларни тушунаман, фуқаролар урушини, зўравон қарама-қаршиликларни эмас. "Араб баҳори" ёки "Майдан" "бахмал инқилоб" бўлмади, бу фуқаролар урушига айланиб кетди. Бироқ буни Украина босиб ўтиб, ҳал қилишига мен ишонаман. Донецкда кетаётган урушга қарамасдан, мен "Майдан" ғалаба қозонди, деб ҳисоблайман.\nЭркин Қул: Марьям опа, Ўзбекистон Тожикистон, икки қўшни давлат сиёсий, ижтимоий соҳалардаги муносабатлари яқин ўтмишини қандай шарҳлайсиз ва келажагини қандай кўрасиз? Икки давлат юқори бошлиқлари орасидаги "дўстона" муносабатлар бора-бора икки халқ онгига ҳам сингдирилиб борилса, оқибати қандай бўлади? Худо кўрсатмасин, Исроил билан Фаластинга айланмайдими?\nМарьям Ибрагимова: Бу савол - Ўзбекистон ва Марказий Осиёнинг келажаги қандай бўлади, деган савол қандай ўзгаришлар бўлишига боғлиқ. Агар бизда ўзгаришлар тинч йўл билан, яъни ислоҳотлар йўлидан кетса, бизнинг мамлакатимизда эркин сайланган парламент йўлга қўйилиб, сайловда ғалаба қозониб ҳокимиятга келган партия - ҳукумат халқ манфаатига хизмат қиладиган чин ислоҳотларни амалга оширса, мамлакатлар, халқлар ўртасидаги муносабатлар ҳам ўзгаради. Халқлар - оддий ўзбекми, оддий тожикми, ўзаро муносабатлар ёмон бўлишини истамайдилар, урушни хоҳламайдилар. Ҳокимият ва пулга интилганлар урушни гижгижлашдан манфаатдор бўлишлари мумкин. Албатта, бундай кишилар оддий одамларни ҳам ўз йўл-йўриқларига солишлари, одамлар бир-бирини ёмон кўрадиган даражага олиб боришлари ҳам мумкин. Бундай бўлмайди, деб ҳеч ким кафолат бера олмайди. Шунинг учун мен айтаманки, бизнинг жамиятларимиз тинч, ислоҳот йўллари билан ўзгарса, биз бир-биримиз билан урушишгача бормаймиз. Бироқ жамиятлар ўзгармаса, одамларда йиллар давомида йиғилиб қолган ғазаблар ташқарига чиқса, беқарорлик бошланса, бу беқарорликдан ўз манфаатини кўзлайдиганлар ҳам ўртага чиқади. Бу "лойқаланган сувда ўзининг осон балиғини тутишни" миллатчилар ҳам хоҳлаб қолади, исломчилар ҳам. Барча муаммо ва мушкулликларга "айбдор қидириш" бошланган пайт миллатчи шиорлар ҳам, исломий шиорлар ҳам ўртага ташланиши ва бу шиорлар ортидан одамлар эргашишлари ҳам мумкин. Лекин мен эртами-кечми, мамлакатимизга ҳақиқий демократия келишига ишонаман. Ўзи-ку қанча эрта бўлса, шунча яхши.\nFacebook фойдаланувчиси Abdulbosit Rasulov: INQILOB ni amalga oshirgan davlatlarda-nima yaxshi tarafga özgardi !? Köpida FUQAROLAR URUSHIGA aylanib ketdiku ! ODDIY XALQ NIMA FOYDA TOPDI?!\nМарьям Ибрагимова: Мен унинг эътиборини фақат бир нарсага қаратмоқчиман: мен ҳам бу бирор бир яхшилик келтирмайди, деган фикрга қўшиламан. Бироқ бундай ҳодисалар кимдир шундай бўлишини хоҳлагани учун рўй бермайди. Мисол учун менга ўхшаган либерал мухолифат вакиллари бундай ҳодисалар юз беришини хоҳламаймиз. Хоҳламаганимиз учун ҳам, "бизга ҳукуматни танқид қилишимизга рухсат беришсин, биз ўз танқидларимизда айтган хато-камчиликларини ҳукумат тузатсин", деб айтмоқдамиз. Ислоҳотлар амалга оширилсин, мамлакат ривожлансин. Ана ўшанда бизнинг мамлакатимизда бундай ҳодисалар юз бермайди. Агар муаммолар ҳал қилинмай ётаверса, жамиятда норозилик, қўрқув, нафрат ва қашшоқлик кучаяверса-кучаяверса, охир-оқибат портлашга олиб келади. Бу янгилик эмас, бу тарих қонунияти. Бизнинг жамиятимизда эса одамларнинг онгига сингдирмоқчи бўладилар: агар сен сўз эркинлигини, матбуот эркинлигини талаб қилсанг, сен ислоҳотлар ўтказилишини талаб қилсанг, сен ўшанақа инқилоблар тарафдорисан. Йўқ, биз инқилобларга қаршимиз. Биз айнан шундай инқилоблар рўй бермаслиги учун ўзгаришлар ясанг, деб чиқаяпмиз. Биз портлашга олиб бормасдан, одамлар ғазабини қайнатмасдан жамият қусур-камчиликларини бартараф этилиши тарафдоримиз. Бироқ бу ҳодисалар ҳукумат оддий халқнинг арзу-додига "қулоқларини бекитиб олганида" рўй беради. Ҳукуматнинг бор диққат-эътибори фақат ўз манфаатларига қаратилса, фақат ўша манфаати йўлида иш тутаверса, нариги қутбда умидсизлик шунча ортиб бораверади. Биз эса бундай бўлишини хоҳламаймиз, бунинг оқибати ёмон бўлишини биз жуда яхши тушунамиз. Бунинг олдини олиш учун ҳам гапирамиз.\nFacebook фойдаланувчиси Дж Шод: "бахмал" инқилобни амалга оширишдан мақсад нима эди? буни тагида турганлар кимлар эди, молиявий тарафдан кимлар кўмакчи эди? олдиндан раҳмат агар тўлиқ жавоб бера олсангиз!\nМарьям Ибрагимова: Мен, бунинг ортида ҳеч ким тургани йўқ, деб ўйлайман. Бундай "портлашлар", мен юқорида айтиб ўтганимдек, муаммоларнинг ўнлаб йиллар давомида ҳал қилинмасдан, тўпланиб-тўпланиб келгани оқибатида рўй беради. Охири бу ғазабнинг "вулқон лавинаси"ни тўхтатишнинг имкони бўлмай қолади. Бунга менинг ишончим комил. Бошқа барча "фитна назариялари"ни, бу ҳодисалар ортида, ҳар доим айтиладиганидек, Америка ёки Ғарбнинг "қўли бор" деган гапларни мен жиддий қабул қилмайман. Аммо бу содир бўлиб бўлганидан кейин, яъни жамиятдаги бу норозиликлар фуқаролар уруши бошланишига олиб келганидан кейин, албатта, ҳар ким бундан ўзининг фойдасини чиқариб олиш пайида бўлади. Ҳар ким ўзининг ўйинини ўйнашни бошлайди. Бу энди бошқа масала. Мен демократик давлатларнинг нияти яхши эканига ишонаман. Бу демократик давлатлар ҳам янги ҳокимият билан яхши муносабатларни йўлга қўйишни исташади. Ўзаро манфаатли ҳамкорлик бўлишига интиладилар. Бироқ ҳамма мамлакатларни ҳам ана шундай яхши ниятли деб айтиб бўлмайди. Албатта, қўшни мамлакатда юзага келган беқарорликдан бу мамлакатни парчалаб ташлаш ёки бу мамлакатда ўзининг гегемонлигини ўрнатишни истаб қоладиган ё бўлмаса бу беқарорликдан ўзига қандайдир фойда чиқариб олмоқчи бўладиган давлатлар ҳам топилади. Бу нарсани ҳам инкор қилиб бўлмайди. Чунки давлатлар, мамлакатлар ҳам ҳар хил. Лекин мен қайсидир мамлакатлар бир мамлакатда ҳокимиятни ағдариш учун бор кучи билан ҳаракат қилади, деган гапларга ишонмайман. Шу жумладан, СССРни Америка парчалаб ташлади, деган гапга. Ўзингиз ўйлаб кўринг, Совет Иттифоқининг иқтисодий модели бесамар, яроқсиз экани очиқ-ойдин кўриниб қолган бўлса, бу тизим яна қанча узоқ давом этиши мумкин эди? Охирига бориб боши берк кўчага кириб қолган эди-ку. Бу жиддий гап эмас. Буларнинг ортида бир нарса туради: ички муаммоларнинг ҳал этилмагани. Мамлакатдаги коррупция, адолатсизлик. Мана асл сабаблар. Лекин инқилоб юз бериб бўлганидан кейин турли сиёсий кучлар, мафия гуруҳлари, айрим давлатлар ҳам бундан фойда кўришлари мумкин ва бу оловга ўтиш ташлашни бошлашади. Мени мен тан оламан. Бу саволга менинг жавобим мана шу.\nZloy Ochkarik, Kathmandu: Ўзбекистон ташқарисида юрган, ҳукумат билан шахсий муносабатини ёмонлашишини истамаган ўзбек сиёсатшуносларига қандай долзарб, аммо "хавфсиз" сиёсий мавзулар билан илмий шуғулланишни маслаҳат берардингиз? Сиз-ку ҳақиқатчи, карьеристларга қандай маслаҳат берардингиз?\nМарьям Ибрагимова:Мен уларга қандай маслаҳат беришим мумкин? Ўйлайманки, ҳар ким ўз тақдирини ўзи танлаган. Кимдир ташқарида, кимдир Ўзбекистоннинг ичида. Мен доим ҳақиқатга ишонганман. Мен ҳақиқат эртами-кечми ғалаба қозонишига ишонаман. Агар ишонмаганимда, мен бошқача яшаган бўлардим. Кимдир учун эса ҳақиқат фақат ўзи ҳақида ўйлаш, фақат ўзи ҳақида қайғуриш бўлиши мумкин. Шундай бўлганидан мен ундай кишига қандай маслаҳат беришим мумкин? Улар ўз мавзуларини ҳам аллақачон танлаб бўлишган. Уларнинг айримлари эса олим ҳам эмас. Улар тузумнинг тарғибот-ташвиқотчилари. Бу агитатор-пропагандистлар эса ўз тақдирларини танлаб бўлишган: мен нимани буюришса, ўшани бажараман, деб. Улар учун ўз шахсий ҳаётида муаммо бўлмаса бўлди. Улар оёғи остида тош, бошқа тўсиқ бўлмаган теп-текис йўлдан юришни маъқул кўришган. Нима ҳам деймиз? Ҳар ким ўзининг танловини ўзи танлайди. Бизда эркинликни севадиган, эркин фикрлайдиган зиёлилар камлиги мени ҳар доим ҳайратлантириб келган. Биз юқори, устун поғонада бўлишни афзал кўрмаганмиз. Билмайман, бунинг сабаби нимада? Балки сиёсий ва иқтисодий билимларимиз камлигидандир. Бу билимлар ҳозир ҳам йўқ-ку. Мана политология фани. 20 йил давомида политология мавжуд эди. Ҳозирга келиб эса аста-секин фан сифатида политологияни камайтириб йўқ қилиб боришаяпти. Шунинг учун биз бир-биримизга бирор маслаҳат бера олмаймиз.\nБи-би-си: Сиз Ўзбекистонда политология фанига бугунги кундаги муносабат ҳақида қандай фикрдасиз? Қандай мантиқдан келиб чиқиб сиёсатшунослик Ўзбекистонда ўқитилиши шарт эмас, деган қарорга келинган, сизнингча?\nМарьям Ибрагимова: Бу ерда қарама-қаршилик юзага келди. Мана бизга сиёсатшуносликдан сабоқ беришга рухсат этишди. Лекин бу фанни ўқитадиганларнинг кўпчилиги тарғибот-ташвиқотчилигича қолиб кетаверди. Уларга бизнинг сиёсатимизга мос қилиб ёзилган догмалардан иборат дарсликни беришди. "Фақат мана шу дарслик бўйича ўқитинглар", деб талаб қилишди. Лекин "йўқ, мен политологияни жаҳон андозалари даражасида ўқитаман", деб қарор қилган ўқитувчилар ҳам чиқиб қолди. Бундай ўқитувчилар чиндан ҳам ўз фанини севади, ўз соҳасининг билимдони ҳисобланади. Шунинг учун уларнинг ёзиб берилган ўқув дастуридан ташқарига чиқиб дарс бериш истагига ҳеч ким қарши чиқа олмайди. Лекин бундай ўқитувчи талабаларни ҳур фикрлиликка ўргатади. Ахир сиёсий режимлар моҳиятини тушунтириб бериш политологиянинг марказий мавзулари ҳисобланади-ку. Авторитар режим дегани нима? У қандай бўлади? Ҳақиқий демократия нима? Инсон ҳуқуқлари дегани нима? Шунинг учун ҳам қарама-қаршилик юзага келди. Бир томондан, биз Ўзбекистон конституцияси бўйича демократия, инсон ҳуқуқларини эътироф этганмиз. Аммо амалдорларимиз буни амалда хоҳлашмайди-ку. Шунинг учун политологияни тарихга қўшадиган бўлишди, соатлар камайтирилаяпти. Мақсад - бора-бора йўқ қилиш бўлса керак.\nБи-би-си: Демак, биз Ўзбекистонда ёшларнинг ҳур фикрли бўлишини хоҳлашмади ва шунинг учун ҳам политологияни йўқ қилишга қарор қилдилар, деган хулосага келсак бўладими?\nМарьям Ибрагимова: Қайсидир маънода ҳа. Балки, бу фан бизнинг жамиятимиз учун ўта хатарли, деган фикрга келинган бўлса керак. Зиғирча эркин фикрлилик бутун мавжуд тузумга қарши чиқиш, деб қабул қилинадиган бўлган ҳозир. Бу кулгули. Лекин ўзларининг коррупционерларига тўла эркинлик бериб қўйишди. Ҳатто латифа қиладиган бўлган. Мисол учун, бизнинг ЖЭКни олинг! Улар содир қилаётган ўғирликдан ғазабга келиб, бу ҳақда уларнинг юзига гапиришни бошласанг, "сиёсатга аралашманг!", деб сизни огоҳлантиришади. Агар улар давлат, халқнинг мулкини ўғирлаётган бўлса, бунга сиёсатнинг нима алоқаси бор? Сиз менга тушунтириб бера оласизми? Мана аҳвол қай даражага етиб борган ҳозир бизда. Ҳар қандай коррупционер бу шиорлардан ўзининг манфаати йўлида фойдаланишни шу қадар мукаммал ўзлаштириб олди-ки. Ўзини ҳимоя қилиш учун дарҳол сизни сиёсий тузумга қарши, сиёсий жиноятчига чиқариб қўйишади. Сен унинг ўғирлиги ҳақида оғиз очсанг, демак сен сиёсатга аралашаётган эмишсан. Ахир бу ҳокимиятнинг ўзи учун шармандалик эмасми? Бу ҳокимиятнинг энг охирги амалдори ҳам бу шиорни "олди-сотди" воситасига айлантириб олгани ўша ҳокимиятнинг ўзи учун уят бўлиши керак эмасми? Мен шу саволни бермоқчиман: эркин фикрсиз тараққиёт борми? Тараққиёт бўлмаса, нега биз жон-жаҳдимиз билан эркин фикрли инсонларни йўқ қилишимиз керак? Бу жамият ўтирган шохни арралаш деган гап-ку. Эркин фикрли инсонларсиз жамият ривожланиши мумкинми? Бу жуда оддий ҳақиқат-ку. Шунинг учун сизнинг саволингизга ҳа деб жавоб беришдан ўзга илож йўқ.\nМарьям Ибрагимова: Мен бу мавзуда жуда кўп мақолалар ёзганман. Мен олий ўқув юртидаги контракт жойлари учун кириш имтиҳонини бекор қилиш керак, деб ҳисоблайман. Агар бизнинг халқимиз ўз фарзандининг билим олиши учун пул тўлашни хоҳласа, марҳамат! Бунга қўйиб бериши керак. Бироқ ўқишга кирганидан кейин таълим сифатини яхшилаш учун шундай қилиш керакки, ўша талаба ўқисин, номига ўқишга келиб-кетиб юрмасин. Буни қандай қилиб назорат қилса бўлади? Бунинг йўли жуда осон. Инсон ўқиши учун ўзининг ёнидан пул тўлаяптими, биз ўқитувчиларга маошимизни таъминлаяптими, биз қандай таълим бераётганимизни ўша одам назорат ҳам қилиши керак. Аудиторияда ўтирган талабаларнинг кўпчилиги ўқитувчисига ишончсизлик билдирса, бу ўқитувчини ўз фанини чуқур билмайди, деб ҳисобласа, бу ўқитувчини ишидан бўшатиш керак. Ҳозир шундай замонки, талаба ўқитувчидан кўп нарсани билади. Талаба ўзининг пулини тўлаб билим олмоқчими, у кимдан сабоқ олишни ўзи ҳал қилиши керак. Қайси ўқитувчи ярайди, қайси ўқитувчи эса йўқ, талаба қилиши керак. Агар ўша талабанинг ўзи ҳақиқатан ҳам билим олмоқчи бўлса. Бугунги кунда билим олиш мақсадида эмас, фақат қўлига диплом олиш учунгина университетга келиб-кетиб юрадиган талабалар ҳам кўп. Нима учун шундай? Чунки ёш талаба ўқитувчисидан истаган билимни ололмайди. У аудиторияда зерикиб ўтиради. Билимсиз ўқитувчиларни ҳайдаб, уларнинг ўрнига ўз фани, соҳасини яхши биладиганларни олиш керак. Яна қилиниши лозим бўлган муҳим ишлардан бири - безбетлашиб ҳаддидан ошиб кетган порахўрларни озгина бўлса ҳам жиловлаш лозим. Мени нега ишдан бўшатишгани сабабини ҳамма жуда яхши билади. Чунки мен пора олмаганман ва бошқаларнинг пора олишига халақит қилганман. Тамом-вассалом. Мени ишдан бўшатишди, лекин бир гуруҳ порахўрлар ҳали ҳам ишлашаяпти ва "гуллаб-яшнашаяпти". Ўтган йил бир фаннинг "баҳоси" 50 мингми-60 минг бўлган. Яқинда бир қўшним айтишича, ҳозирга келиб бир предметнинг баҳоси 200 минг сўмга чиқипти. Ўсиш шиддатини кўраяпсизми? Мана бу йил энг арзон ўқишга кириш 5000000 бўлипти, дейишди. Бу Ўзбекистон учун жуда катта пул. Шундай экан, одамларга ўз ўқитувчисини танлаб олишга қўйиб беринг! Албатта, камбағаллар учун давлат грантлари бўлиши керак. Камбағал, бироқ истеъдодли бўлганлар давлат грантларида ғолиб чиқишсин ва бепул ўқишсин. Контракт пулларининг бир қисми камбағалларни ўқитишга йўналтирилиши керак-ку. Кўп мамлакатларда таълим тизими ана шу тамойилга қурилган.\nUlugbek: Jahon Tillari Universitetida 20 yil ishlagan ekansiz, Pedagog hamda Olima ayol sifatida, u yerda nima etishmaydi deb o'ylaysiz? Hamda Jahon Tillari Universitetida ro'y berayotgan uzluksiz poraxo'rlikni qanday qilib yo'q qilish mumkin degan fikrdasiz?ps: Agar savollarim sizga muammo olib keladigan bo'lsa, iltimos javob bermang.\nМарьям Ибрагимова: Бизнинг сиз билан бундан олдинги суҳбатимиздан кейин ҳамма нарса етишмайди, десак бўлади. Биринчидан, Жаҳон Тиллари университетида коррупция қанчалар "яшнаб кетганини" ҳамма яхши билади. Гўёки мен "ўта олмаган" ва шундан кейин мени бўшатишган аттестацияни олайлик. Бу кулгули. Менимча, аттестация туфайли ишидан бўшатилган киши фақат мен эдим. Ҳамма ўз ишида қолди. Агар улар менинг бошимга ёпирилиб келиб, мени бўҳтон қилишда айблашлари мумкинлигини билмаганимда мен сизга бундан ҳам кўп маълумотни ошкор қилардим. Лекин улар аттестациядан қандай "ўтганлари"дан, ўз иш ўринларини қандай сақлаб қолганларидан ҳамма яхши хабардор. Шунинг учун талабаларга дарсга бориш зерикарли. Шунинг учун улар қаердадир ишлаб пул топишни, вақти келган пайти пулини бериб қўлига "ҳужжат"ини олишни истайди. Лекин бундай "ҳужжат"ни қўлига олган университет битирувчисидан нимани кутиш мумкин? Ҳамма талаба фақат шу "ҳужжат"ни қўлга олиш учун ўқиса, мамлакат келажаги нима бўлади?\nHojiahmad, Toshkand: Марям опа, Сиздаги мустақил журналистика фаолиятингиз қачон бошланди, шунингдек бизда тўғрисўз журналистларимиз таъқиб қилиниши инобатга олинса, қанчалик оғир юклигини тасаввур қилса бўлади, қийин эмасми?\nМарьям Ибрагимова: Мени мустақил журналист деб аташ бироз баландпарвоз гап бўлади. Мен ҳар-ҳар замонда, ўшанда ҳам ўзим яхши биладиган, жоним куядиган мавзулардагина мақола ёзаман. Мен ўз касбимни, ўз шаъним, қадр-қимматимни ҳимоя қилиб журналистга айландим. Мен ўзимнинг ўз фикримни эркин ифода этиш ҳуқуқимни ҳимоя қилиб мақолалар эълон қилдим. Шунинг учун мени мустақил журналист деб билганлари учун катта раҳмат. Мен ҳар доим айтиб келганман, менинг асл касбим ўқитувчилик. Мен аудиторияга қайтган куним журналистикани унутсам керак. Ҳақиқатни айтганинг учун қийин бўлиши аниқ. Ёвузлик эзгулик устидан ғалаба қилаётганини кўриб турсангу, сукут сақласанг - бу менинг ҳаётий тамойилларимга зид. Онг-шууримга зид иш.\n"Қуръонга тақлид"да шаккоклик йўқ, аксинча, уни кўкларга кўтарганмиз"\nШермуҳаммад Абдуллазода: Ўзбекистон ҳукумати 'кўзбўямачилари' рақамларни сохталаштиравериб ўзлари адашиб кетишган


«Тошшаҳартрансхизмат»: қоидабузарликка йўл қўйган автобус ҳайдовчиларига чора кўрилди – Газета.uz\nФото: Шуҳрат Латипов / "Газета.uz" (архив)\n«Тошшаҳартрансхизмат»: қоидабузарликка йўл қўйган автобус ҳайдовчиларига чора кўрилди\n2019 йилнинг август ойи давомида «Тошшаҳартрансхизмат» томонидан ўтказилган мониторингларда белгиланган меъёрларни четлаб ўтиш билан боғлиқ 200 дан ошиқ ҳолат аниқланган ва ҳайдовчиларга чора кўрилган.\n6 сентябрь 2019, 10:06 Жамият\n«Тошшаҳартрансхизмат» АЖ томонидан жамият тасарруфидаги йўналишларда қатновчи автобуслар доимий мониторинг қилиб борилади. Шу асосда аниқланган камчилик ва муаммолар ўз вақтида бартараф этилиб, ана шундай ҳолатларга йўл қўйган мутасадди ва ҳайдовчиларга нисбатан чоралар кўрилади.\nМасалан, 2019 йилнинг август ойи давомида ўтказилган мониторингларда белгиланган меъёрларни четлаб ўтиш билан боғлиқ 200 дан ошиқ ҳолат аниқланган. Улардан асосийси ҳайдовчиларнинг ўзбошимчалик билан йўналиш чизмасини ҳамда ҳаракат жадвали сонини ўзгартирган ҳолда ҳаракатланиш, сўнгги бекатларга кирмаслик, оралиқ интервалларни узайтириб юбориш билан боғлиқ ҳолатлардир.\nМасалан, 1-автобус саройига қарашли 12-йўналишда қатновчи автобус ҳайдовчилари Ж.У., Ғ.А., Т.Р. ўзбошимчалик билан ҳаракат жадвалига ўзгартириш киритган бўлса, 93-йўналиш ҳайдовчилари қатнов вақтини сунъий равишда узайтираётганлари аниқланган.\n8-автобус саройи ҳайдовчилари — 42-йўналишда А.Ш., М.А, 43-йўналишда, 109-йўналишда Ф.Ҳ., Қ.Ҳ. Р.М., 111-йўналишда, ўзбошимчалик билан йўналишларни ўзгартирганлиги, интервалларни узайтирганлиги каби қатор ҳолатлар маълум бўлган.\n12-автобус саройига қарашли 74-йўналиш ҳайдовчилари О.Ҳ., Б.Ҳ., Х.Ф., Б.С. ҳам белгиланган йўналишда юрмай, ўз ҳолларича ҳаракатланганлар.\nАвтобус саройлари раҳбарияти томонидан қоидабузар ҳайдовчиларга нисбатан ойлик маошларидан 20 фоизгача жарималар қўлланилиши белгиланди.\nБундай жарима жазоси келгусида ҳайдовчиларни қўшимча моддий рағбатлантиришга ҳам салбий таъсир кўрсатишини эслатиб ўтиш ўринли.\nЮқорида тилга олинган айрим ҳайдовчилар турли ташкилот ва муссасаларга мурожаат қилиб, маош ва моддий рағбатлантиришда жарималар қўлланилаётганидан арз қилмоқдалар. Шу ўринда яна бир бор таъкидлаш жоиз, тизимда тартиб-интизом тўла амал қилишига эришилмагунича бундай қатъий чоралар давом эттирилади.\nҚайд этиш керак, ана шундай интизомий чоралар сабаб GPS тизимига қасддан шикаст етказиш ёки уни ўчириш ҳолатлари кескин камайди.\n«Газета.uz» 1 321\nҚозоғистонликлар ҳайдовчилик гувоҳномасини ўзлари билан олиб юрмасликлари мумкин бўлади


Шифокор узоқ умр кўриш сирини очиб берди | Qalampir.uz\nШифокор узоқ умр кўриш сирини очиб берди\nСаломатлик\t19 Январь 11:59 11001\nЖанубий Калифорния университети қошидаги Лоренс Ж. Эллисон номидаги Трансформатив тиббиёт институти асосчиси Дэвид Агус “Соғлом Москва” йиғинида узоқ умр кўриш учун нима қилиш кераклигини айтди.\n“Чекманг, фақат табиий овқатни истеъмол қилинг, витамин ва қўшимчаларни ташланг, аспирин билан чекланманг, эмлашлар, гриппни ҳам унутманг. Ва энг муҳими! Ёлғиз қолманг ва кечки овқат пайтида бир стакан яхши шароб ичинг”, деди шифокор.\nАгус мияни ортиқча зўриқтирмаслик, танани кун тартибига одатлантириш ва қулай ва сокин ухлаш учун жой ажратиш, ётишдан олдин камида икки соат олдин ишлашни тўхтатишни маслаҳат берди.\nБундан ташқари, мутахассис ҳаракатда яшашни тавсия этиб, бунда фақат спорт зали билан чекланмаслик кераклигин қўшимча қилди. У мияни ишлатиш, шу орқали уни чархлаш ва мураккаб масалаларни ҳал қилиш кераклигини хам эслатди.\nАгус замонавий тиббиёт инсонга саломатлик ва яхши формани сақлашга ёрдам бера олишини айтиб ўтди. У келажакда шифокорлар қаришни тўхтата оладиган ва ножўя таъсир кўрсатмайдиган дори-дармонларни яратишга қодирлигига ишонади.\n16 Сентябрь 15:13 56815\n16 Сентябрь 23:42 34658\n17 Сентябрь 14:20 32195\n18 Сентябрь 08:06 24523\n17 Сентябрь 23:44 23669